
CHAPITRO 1. 


MILITO-HALTO FINAS. 


TO ESIS BITRA DOZO ESAR GLUTATA dal 
autoritatozi di Phoenix, ma li mustis facar 
lo. L'urbo-marshalo e quar de lua sub- 
lietnanti stacis sur la chefa strado kun plura 
sub-usheri di Marikopa-statdistrikto ed 
iracoze ma senpove spektis dum ke 
preterpasante kavalkis la maxim serchata 
proskriptitulo en Arizona. Il esis Sonny 
Tabor! 

L'autoritatozi preske herisesis per pafili; 
esis granda di-limo, ma li tote ne darfis 
agar. Tabor mem impertinente e sensucie 
agitis un manuo dum preterpasar! E la 
autoritatozi nur povis mastikar sua labii e 
blasfemar. 

La marshalo extensis un manuo—ne por 
sua pafilo, ma por sua horlojo. “Quar kloki,” 
il grunachis. “E ni ne darfas pozar un 


manuo adsur ta impertinenta yunulo ante 
noktomezo.” 

“E lore ube lu esos?” Un del altri levis sua 
shultri. “Ecepte ke, tamen, lu sucesos 
negociar. Ka tu opinionas ke lu sucesos?” 

“Me kelke supozas ke yes, lu sucesos,” la 
marshalo respondis. “Lu es tam homala 
kam irgu, e lu volas vivar. Lu devas savar 
ke lu aceptas morto se lu refuzus.” 

“Ulfoye me opinionas ke lu ne es 
homala,” deputito dicis dum spektar la yuna 
proskriptito sur la nigre e blanke makulizita 
kavaleto til ke il pasis ultre vido. “Ta 
ridetanta mortigero faligis plu multa viri 
kam skolopendro havas gambi. E la 
maniero per qua lu eskapis karceri e la 
kordo—” 

“Ultempe lu eroros—por sempre,” esis la 
dezirema dicajo da altru de la viri di la 
marshalo. “Kande lu eroros, me volas 
partoprenar—sisamil-e-kinacent dolari, ya, 
mortinta o vivanta, to es bona premio.” 

Ecepte l'autoritatozi, qui informesis pri la 
vizito di Tabor, kelki en la turboza stradi di 
Phoenix atencis la notoracha fugero per plu 
kam sensucia regardeto, nam il aspektis 
preske same kam la dekedui de kavalkanti 
qui turbe promenis l'urbo. Il forsan esus 
bovgardisto tempale chomanta; sen 


pekunio, probable, ma ne multe suciante. 
Tabor esis kelke min kam mezvalore 
altstatura ed, ecepte ilua povoza brakii e 
larja shultri, esis gracile formacata. Ilua 
rurala vesti—getri quale la ali di vespertilio, 
ek bruna ledro, blua kotonaji, flanela 
kamizo, e kremea Stetson-chapelego—esis 
neta, ma tre uzita. Nur vulgara bovgardisto, 
opinionis preske omnu regardante il. 
Arizona esis plena de tala homi. 

Ta dio esis kelke specala dio en la chef- 
urbo, e quankam la banki ed ula komerceyi 
klozesis, la drinkeyi traktis multa klienti. La 
pueri qui vendis jurnali anke ganis, e sur lia 
jurnali esis granda nigra kap-tituli: 


NOVA GUVERNISTO HODIE ASUMAS 
OFICO! 


SAM FRAZER KOMENCAS POS GUVERNALA 
CHANJO 


Pos vinkar olima guvernisto John Meredith per 
mikra nombro de voti en la recenta voto, Samuel B. 
Frazer, olima bov-farmisto, hodie dukteskas la 
guvernerio di Arizona. 


La publika ceremonii esis longatempe 
ante lore finigita, ma granda nombro de 
kabrioleti, fiakri, e selizita kavali ankore 
restis proxim la Stato-domo kande Tabor 
atingis ol. Il trovis vakua spaco ye un del 
eleganta fera reli, pazis ek l’estribo e 
forbroshis la maxim granda parto del 
alkoloida polvo de sua vesti. Nam lu facis 
nekustumala vizito. 

“Me iras adinter l’importantuli, Fardo,” il 
dicis, ed afecionoze frapetis la makulizita 
kavalo. “Me balde rivenos—me supozas.” 

Il lejere kuris adsupre alonge l'eskalero 
qua duktis aden la granda griza edifico, lua 
sporni sonante quale kloshi. En Palta 
pordeyo oficiro bruske haltigis il. 

“Tu ne darfas enirar adibe, yuno. La nova 
guvernisto havas privata kunveno en sua 
kontoro. On bezonas rendevuo.” 

La homo desestimante regardis la 
vizitanto. Sonny semblis esar mem plu yuna 
kam sua evo, ergo sua surnomacho. Ilua 
facila rideto ed ilua inocenta blua okuli, 
mem la foseto qua markizis un sunbrulita 
vango, kontribuis ad ilua aspekto pueratre 
nenociva. La lakeo di la Stato-domo 
surprizesus se il komprenus to quon esis 
dop ta milda okuli, o se il savus ke ta 
“foseto” esis cikatro pro kuglo. 


“Guvernisto Frazer asignis rendevuo kun 
me,” kalme dicis la proskriptito. “Mea nomo 
esas Tabor.” 

L'oficiro laute glutegis, la guturo 
strangulata. Paleskante, il rapide retroe 
pazis ek la voyo di la vizitanto. Il semblis 
unesmafoye vidar la mortiganta armaro di 
Tabor—la perfekte parigita pafili, blue nigra 
e briletanta, en la basa pistoluyi; la du zoni 
briletanta pro latuna kartochi, qui quale 
krotali cirkumiris la magra hanchi di Tabor. 
Kande la viro rekuperis sua voco, ilua 
politeso esis preske tro granda. 

“Pardonez me, sioro, me ... me ne savis,” 
il balbutis. “Vu trovez l’ecelenco supre en 
Chambro 17. Bonvole irez adsupre, sioro.” 

Sonny Tabor agreable dankis il, lore 
acensis la kurvita eskalero. Ilua pazi kelkete 
lenteskis dum atingar la granda supra 
koridoro, nam ilua spirito tristeskis. 
Lastafoye venante, il vizitabis altra 
guvernisto, viro qua esabis amiko. Ma nova 
guvernisto adhike advokabis il, grantante 
imuneso de aresto dum duadek-e-quar hori. 
Pro qua skopo? 

Il nur konjektis—kun presento di 
desfortuno. Il expektis ke il ne advokesis 
por audar bona novajo. Il hezitis veninte a 
la juste numerizita pordo. Lore il turnis la 


pezoza bronza pordo-butono, apertis la 
pordo ed eniris. 


LA CHAMBRO ESIS GRANDA, bone lumizita, ed 
havis senmakula blanka muri gipsizita. 
Sidante an longa tablo meze di la chambro 
esis la guvernisto e plura konsilanti, la 
maxim multa de qui fumagis sigari. Ol esis 
solena grupo de severa vizaji, e la nova 
guvernisto esis partikulare severa. Sonny 
quik remarkis il—viro havanta streta 
mandibulo e salianta brovo, l'okuli klara e 
kolda. 

La fugero kurte anuncis su. “Mea nomo 
es Tabor. Ka vi jentilhomi deziras 
konversar?” 

L’amiki di la guvernisto severe 
regardegis—quale se li expektas ke la 
proskriptito portez korni e kaudo—ma 
guvernisto Frazer kalme gestis a vakua 
sidilo opozanta su. Lore il prenis fasko de 
dokumenti e foliumis oli. 

“Yes, me grantis a tu ca kurta amnestio 
por ula sorto de interkonsento. La tua esas 
un de la maxim mala registri di kriministi 
en la Teritorio, yunulo, ma me kredas ye 
yusteso mem por tala quala tu.” 

“Me dankas vu, sioro,” sardonike dicis la 
proskriptito. “Me askoltas.” 

“Tu olim havis oportuneso, Tabor, e tu 
forjetis ol.” Frazer frunsis la brovo, itere 
regardetis la dokumenti. “L’olima 
guvernisto esis sat nesaja grantar pardono a 
tu, mem nominis tu al Arizona-Guardo . Tu 
prevarikis per itere divenar kriministo.” 

Redesko obskurigis la sun-brulita vizajo 
di Tabor. Lore esis nula motivo restar 
silencoza. “Me celate laboris dum ta tota 
tempo por guvernisto Meredith. Mem la 
Guardani ipsa ne savis ke me laboris por 
l’autoritatozi, ma to esas omnakaze vera.” 

La mandibulo di Frazer tenseskis. “Nula 
pruvo pri lo esas en la registri—e pro ke 
Meredith repozas en Kalifornia, me ne 
povas kontrolar ta aserto” Il e Paltri 
nekredeme mokridetis. “Mem se to quon tu 
dicas esus vera, Tabor,” guvernisto Frazer 
duris parolar, “to nun ne importas. Ca nova 
administraro ne tale facos! Tu plurafoye 
kondamnesis pro ocido e se yusteso 
facesus, tu esus pendigita. Ma me invitis tu 
adhike por ofrar propozo a tu, e yen ta 
propozo. Se tu cedos su al autoritatozi sen 
plusa perturbo, me atencos ke la morto- 
puniso ne aplikesos. La judiko esos tota 
vivo en karcero.” 


* La stat-policistaro en l'Usana Westo. 

Sonny Tabor restis taceme. Il suafoye 
astonesis. Ka Frazer supozas ke il cedos su 
per tala kondiciono? Koram tala selekto, 
esus plu bona esar pendigita e quik finigita. 

Ke Sonny multafoye koaktesis mortigar 
esis vera de pos ke il unesmafoye esis 
proskriptita, pro nula kulpo, dum sua 
adolecenteso. Ma omnafoye mortigante, to 
esis por defensar sua propra vivo o por 
protektar altri de morto. Quankam il 
multafoye havis l’oportuneso, il nultempe 
mortigabis oficero por eskapar kapto. 

“Se tu donos a me tota vivo en la 
karcero,” il lente dicis, “tu komence mustas 
kaptar me.” 

La sigaro di Frazer ne plus fumis ed il ri- 
acendis ol. “Sen ke tu aceptos mea propozo, 
Tabor, tu pendigesos se vivante kaptota; 
takaze tu ne ganos vivo-kondamno. Audez 
to quon me facos, nur por montrar ke me 
agas juste. Se tu hodie cedos tu, me sorgos 
ke tu ne esos enkarcerigata dum plu kam 
dek-e-kin yari.” 

Ye ta “indulgemeso” di la guvernisto 
venis indignoza snorto de un de la 
konsilanti. Il esis imensa viro obeza, chere 
vestizita. Ilua ronda vizajo, rozea e 
sudorifanta, tremis quale jeleo-amaso dum 
ke il protestis la nova propozo da Frazer. 

Sonny vidabis l'imajo di ta homo en la 
jurnali, e rikonocis il kom Lorenzo Greene, 
financisto e politikisto, posedanto di multa 
banki tra la Sud-westo. 

“Sam, me objecionas tua ofro di dek-e- 
kin yari por ca .. ca kriministo e 
mortiganto!” barbuliis Greene. “Tala lejera 
kondamno ne deskurajigus la bandito-pesto 
qua furtis mili de dolari de mea banki! 
Arizona esas la kruco-voyo por l'ocidanti di 
sis State e du nacioni, e tala homi ne esez 
traktata per mola manui. Se tala notoracha 
homo quala Tabor tante lejere traktesus—” 

“Forsan tu es justa, Greene,” dicis Frazer. 
“Ma ton me propozis, e ton me propozas. 
Nu, Tabor, quale tu decidas?” 

Sonny lente staceskis e ferme metis sua 
Stetson. Dum multa monati il riskabis sua 
vivo por yusteso, e por la kauzo quan il 
opinionis esar justa. Nun il ofresas sua 
rekompenso—la karcero. To ne esis la kulpo 
di guvernisto Meredith, nam Meredith 
sempre yuste traktabis il. Nek mem la kulpo 
di Frazer, partikulare. Nam la kriminala 
registro di Sonny esis, pos omno, reda e 
nigra per sango e fumo. Me il facabis nulo 
shaminda. 

“Nu, parolez!” nepaciente imperis 
guvernisto Frazer dum ke Sonny ankore ne 

parolis. “Me volas respondo, yes o no. 
Respondo komprenebla.” 

Lore ulo eventis! La du Colt-revolveri di 
Tabor saltis ek lia pistoluyi quale se tirata 
da nevidebla kordeti, nam la movo di la 
manui di la proskriptito esis tro rapida por 
l'okuli. E li venis sputante fairo e fumo! La 
chambro shancelis sub la salveo di multa 
explozi, luna venante tante rapide pos 
l’altra ke li esas un duriva tondro. Ante ke 
la guvernisto e sua amiki povus saltar 
adsub la tablo, la pafado cesis. E Sonny 
Tabor tranquile ekpazis. 

“Por amo di— Ka—ka lu ne pafis irgu de 
ni, ka yes?” Lorenzo Greene anhelis, la 
vizajo min rozea kam antee. “Quon ta 
dementa proskriptito intencis per—” 

“Regardez la muro,” Frazer stuporate 
dicis. 

La dek-e-du kugli di Tabor markis 
shablono en la blanka gipso di la kontoro di 
la guvernisto: N O. 

La vorto kuglo-skribita esis tre klara e 
lektebla. 

Frazer havis sua respondo. Respondo 
komprenebla! 


KONCIANTE KE OMNA SUA MOVI SPEKTESAS, e 
ke la policisti di Phoenix esforcos spektar il 

til pos noktomezo, Sonny Tabor manjis sua 
dineo, e pose kavalkis ek l’urbo vers la 
sudo. 

On esforcis sequar il, ma en la montoza 
dezerto il facile evitis la persequo. Tam 
balde kam nokteskis, il turnis su rekte aden 
Phoenix. Il esis ferma kredanto ye facar lo 
ne-expektata. 

“Ni itere es strigi, yes ya, Fardo,” il 
rezolveme dicis. “Ma me supozas, ke ni tale 
kustumas lo.” 

Il kelke shamis pro la pafado en la 
kontoro di la guvernisto, nam il ne-ofte 
talmaniere ostentis. Il nur iraceskabis, e to 
anke esas rara evento. 

“E me anke ne havas sparebla kartochi,” 
il regretante pensis kande la lumizili dil 
urbo itere aparis avan il. 

Per la laterala stradi il kavalkis al 
fervoyeyo. Bruisoza lokomotivo garis 
adavane e retroe, e kargo-treno charjesis. 
Vartante til ke il esas certa ke on ne vidas, 
la fugero celis Fardo dop l’aquo-cisterno, 
pose marchis al boveyo por serchar gren- 
parieto. Trovinte un de oli, il klovagis plura 
planki trans ol kom taki, uzante la kroso di 
un de sua pafili kom martelo. 

Pose il prudente proximeskis a la treno 
ye la latero for la staciono, e duktis Fardo 

tra l'obskureso. Il forsis la pordo di vagono, 
e pro ke ol havis nur kelka buxi ye un 
extremajo, il duktis la kavalo aden ol uzante 
la gren-parieto kom rampo. To ne esis 
Punesma foyo ke il e la kavalo tale 
voyajabis—pro to la policisti tante ofte 
konfuzigesis. On ne suprizesis ke, pos 
raportar ke la proskriptito evidente voyajis 
plura centi de milii dum un dio, li asertis ke 
o Sonny o Fardo—o li amba—esas vera 
diablo! 

Sonny apene klozabis la glitanta pordo di 
al vagono kande, kun spasmo e snorto ek la 
lokomotivo, la treno moveskis, la kuplili 
kliktis quale longa rango de falanta 
domino-stoni. 

Subite la hari di la proskriptito tenseskis 
sur ilua kranio-pelo. De ula loko en la densa 
obskureso di la movanta vagono venis lauta 
e resonanta rido. Il ne esas sola! 

CHAPITRO II. 


Ex-karcerano. 


LA MANUO DI TABOR MOVIS for ilua 
pistoluyo, nam la ridado duris ed en ol esis 
autentika gayeso. Ol venis de dop la amaso 
de buxi. 

“To es quon me nomas vagar luxoze!” 
dicis la nevidata kunvoyajanto. 
“Unesmafoye me vidis ke vaganto furtas 
veturveho por sua kavalo! Me nomas lo tre 
bel. Privat vagono por homo e bestio. Ma 
vartez til ke me acendez lumo.” 

Alumeto flagris e la parolanto reptis ek 
sua celo-loko, acendis kurta kandelo e 
glutinis ol adsur buxo per olua propra 
graso. Il esis altstatura viro evanta cirkume 
duadek-e-sis, ma ilua forta inklino e hararo 
blanka ye la tempori igis ke il aspektez 
multe plu evoza. Il weris chipa e stofacha 
vestaro, ma malgre ilua paleso, Sonny 
komprenis ke il ne esas Estano. La viro ne 

ganabis ta arkatra gambi per eskartar oli 
cirkum baskul-stuli! 

“Bonveno a mea privat veturo,” la 
nekonocata dicis, ankore guturo-ridante. 
“Ed anke bonveno a tua kavalo. Tre forte 
aspektant kavalo, ka ne?” Il cesis ridar ed 
ilua okuli soleneskis. “Kin yari pasis de pos 
ke me sidis en selo, e semblas esir kinadek! 
Me avide itere kavalkus.” 

Sonny komprenis ke nur un kozo 
deturnas bovgardisto de kavalo dum kin 
yari. La viro regardis il e mikre asentis per 
kapsigno. 

“Yes, me jus ekiris la karcero,” il akute 
dicis. “Tu vidas per ca gratuit vestaro ke me 
ne eskapis. Me satisfacis mea kondamno. 
Hom-ocido. Mea nomo es Harry Stone. Do, 
tu ne bezonas multe questionar.” 

“Me ne questionas. Mea nomo es Tabor.” 

Kompreno lumizis la griza vizajo di 
Stone, ed ilua mieno bitreskis e 
sardonikeskis. “Me hazarde mortigas viro 
dum lukto e satisfacas la kondamno. Tu 
mortigas dekedui, segun to quon me audis, 
e tu es libera.” 

“Se tu satisfacis tua debo a socio, tu es 
plu libera kam me,” Tabor nelaute dicis. 
“Me esos libera kande me es en la tombo.” 

Harry Stone palpebragis dum instanto e 
semblis pensar. “Me regretas, Tabor,” il 
dicis, ed extensis un manuo. “Me sempre 
audis de la pueri che la Fera Klozajo ke tu 
es honest pafisto. Tu ne havas irga nutrivo, 
ka ne?” Il ridetis. “Me havis nula manjajo de 
pos la matino.” 

Sonny havis poka provizuri en la posho 
di sua selo, e balde Stone gratitudoze 
mordis granda peco de sikigita cervo-karno. 
Ante lore, la rulsoneganta kargo-treno 
livabis Phoenix for dop ol e reptis 
adnordweste tra la stel-lumizita dezerto. 

“Du de ta buxi ibe markizesas bidonizita 
sardini,” Stone dicis dum mastikar. “Me esis 
tante hungroza ke me apertis un de li. 
Regardez ol.” 

Kurioza, Sonny exploris l’apertita buxo 
per la vaciletanta lumo di la kandelo. “Ho, 
ol es plena de municiono—.45- e .30-30- 
kartochi, il surprizate dicis. “Ne tro 
nutranta nutrivi. Ma pro quo li tale 
markizesas, me es kurioza? 

“Tu remarkez ke li konsignesas a William 
Lashly, 7Y7-domeno, Monto-fonti,” 
grunachis Stone. “Lu es mea vicino— 
posedas grand domeno apud mea mikra 
domeneto. Pro lu me iris al karcero. Me 

mustis faligar un de lua pafisti. Koincido, ka 
ne?” 

“Lu evidente es ula jokanto, por tale 
markizar la kargajo.” 

“La humuro di Lashly es tre praktikema,” 
dicis Harry Stone. “Lu nur ne volas ke homi 
saveskez quanta municioni sua grupacho 
uzas.” 

“Do tu havas bov-domeno, Tabor 
penseme dicis. “Tu mne bezonas bona 
helpanto, ka yes? Ma vartez un instanto, to 
ne es posibla. Tu volas restar neperturbata, 
e se tu engajus me tu esus kulpoza pri 
helpar proskriptito. Ne plus pensez pri lo.” 

Harry Stone ya pensis pokatempe, pose 
ridetis. “Me riskos lo. Li ne povas pruvar ke 
me savas ta quan tu es, me supozas. Segun 
la publiko tu esos—nu, Frank Jonson es tam 
bona kam irg altra nomo.” Il hezitis dum 
instanto, rekte regardis la proskriptito. “Tu 
savas, ka ne, ke me ne engajas tu kom 
pafisto? Tu advere volas facar honest 
domen-laboro?” 

Sonny respondis ke ton il exakte volas 
facar. 


La proskriptito intencis livar la kargo-treno 


ye olua halto ante jornesko, ma il lore 
projetis altre por fitar la projeto di Harry 

Stone. Ol esis l'exakta oportunajon dezirata. 
Segun Harry, ilua mikra Cirklo-X domeno 
esas en solitara loko nefrequentata. 
Havante fortuno, il povus longatempe celar 
su ibe e laborar per to quon il amas: 
kavalkar en la dezerto. 

Harry heredabis la domeno de sua 
mortinta genitori, ed il sucesis til ke 
tragedio frapis il. Lashly, la posedanto di la 
7Y7, dezirabis komprar la domeno por 
fraciono di olua vera valoro. Il tandem 
sendis sua laboristestro ad Harry, e dum la 
sequanta lukto Harry mortigis la viro por 
defensar su. Lashly certigis, tamen, ke la 
posedanto di la Cirklo-X kondamnesez pro 
hom-ocido. Il mem esforcis igar ke la akuzo 
esez ocido dil unesma grado. 

“Ma me mne rankoras, partikulare— 
adminime, me ton esforcas,” dicis Harry 
Stone. “Me nur deziras ke on ne perturbez 
me.” 

Il dicis a Sonny ke ilua domeno ne 
okupesis dum ke il esis enkarcerigita, nam 
il refuzis lugar ol ad irgu. Il vendabis sua 
bovaro e livis sat multa pekunio en la 
banko di Monto-fonti por pagar l’imposti. 
Do il e Sonny komencos de nulo. 

Dum la maxim granda parto di la 
sequanta dio li restis en la lente movanta 

kargo-treno. Multa kurta halti eventis, ma 
nula trenisto regardis aden la vagono. 
Harry dicis ke li ne mustas irar tam fore 
kam Monto-fonti; li livos la treno ye Chiko, 
mikra vilajo dek milii de ol. Dume la 
karaktero di la peizajo chanjis. Tra 
fendureto en la pordo Sonny spektis la 
forrulanta splendida peizajo, vidis la vasta 
oceani de yuki, Cylindropuntia, e Prosopis 
cedar su a cedri e pini. De pos la hiera 
nokto, li klimabis mili de futi adsuper la 
sika dezerto. 

“Es bona tempo por preparar mea rampo 
por l’ekiro di Fardo, me supozas,” Sonny 
dicis, kande la treno lenteskis por la 
staciono ye Chiko. 

Kin minuti plu tarde la frenisto, 
marchante vers la lokomotivo del ultima 
vagono, subite haltis e frotis sua okuli reda 
pro cindri. De vagono il supozas ke il vidas 
du viri e kavalo sensucie ekirar. La viziono 
semblis desaparar aden l'apuda busharo. 

“Saltanta koboldi!” la frenisto grunachis, 
e frakasis sua wiskio-botelo an la roto dil 
vagono. “Me vidas iluzioni! Nultempe itere! 
Yen la finala foyo ke me drinkas dum 
laborar!” 

CHAPITRO III. 


La Domeno fantom- 
frequentata 


EN LA MIKRA BUTIKO DI CHIKO, Harry Stone 
kompris nutrivi, uzante parto di la dek 
dolari donita ad il liberigata de la karcero. 
Lore li iris vers la Cirklo-X, singlafoye 
kavalkante o marchante alonge la voyeti 
eskarpa e danjeroza. Ante ke li vidis la 
domo di la domeno, la suno kushabis su 
dop rango de brilante skarlata nubi e la dio 
obskureskis. 

Splendida pasturo-tereno cirkondis la 
domo di la Cirklo-X, ma ol esis ulmaniere 
tenebroza e depresiva. Tempo e la vetero ne 
benigne traktabis ol; la fardo falis de la 
muri, e granda herbachi kreskis en la 
gazono. Avan la fairatre reda dopajo di la 
sun-kusho, l'edifico aspektis minacante e 
stranje sole. 

“Ol plu bone aspektos pos kelka dii, 
kande ni reparabos ol,” dicis Harry Stone 
per esforco esar gaya. 

Fardo donesis aquo e lojigesis en 
l’inklinanta stableto. Pose la du homi eniris 
la domo; Harry apertis ol per rustoza klefo 
quan il celabis sub la portiko kin yari ante 
lore. Li eniris tra inkluzita laterala portiko, 
o galerio. Pose la posedanto di la Cirklo-X 
trovis keroseno ankore en jaro, e plenigis 
ed acendis la lampo. Omno odoris de polvo 
e longa ne-uzo, e li apertis la fenestri por 
aerizar ol. 

“Exakte quale me livis ol—esis nulo 
valorant forso o furto,” dicis Harry Stone 
pos inspektar omno. “Me havas bon pafilo 
celit sub la pavimento.” 

Li acendis fairo en la rustoza koqueyo- 
furnelo, e pos varma repasto li amba plu 
bone standis. Harry fortiris planko di la 
pavimento e desvolvis Poleizita silkajo de 
Colt-.45 havanta ivora kroso. Ol standis 
perfekte. 

“Me esperas ke me nultempe bezonos 
uzar ol” l'ex-kondamnito murmuris. “Me 
nultempe pafis ulu. No,” il dicis pos regardo 
de Sonny, “ta tale nomat hom-ocido ne- 
intencat, me facis ol per bucho-kultelo.” 


24 


Tabor evidente aspektis shokate, nam il 
hastoze explikis. “To eventis ibe, en la 
galerio. Me pendigabis shinko ibe, e me 
tranchis loncho ante dormeskar. Me esis 
nur mi-vestizit, ne weris mea pafilo, kande 
ta Haggerty-homo atakis me. Il ektirante 
sua pafili, me frapis per mea kultelo e 
tranchis lu.” La blanka vizajo di Harry 
nervoze spasmis pro la memoro. “Me 
nultempe oblivios lo—lo esis hororind. Ante 
kin minuti lu esis mortint, malgre mea 
esforci.” 

“Ula kozi viro devas esforcar obliviar, e 
tala kozo es un de li,” konsilis Sonny Tabor, 
e por deturnar la mento di sua amiko, il 
paroleskis pri la domeno e projeti por la 
futuro. 

Harry acendis sigareto e balde standis 
plu bone. Il tensis l'antiqua ligna horlojo, 
trovis polvoza lud-karti, e li pasis plura hori 
per plear “pitch”. Tandem li enlitigis su. 
Plura liteti esis en la lit-chambro, e Sonny 
desvolvis sua “soogan”? adsur un apud 
fenestro. 

Quankam fatigita, il ne facile dormeskis. 
Harry Stone anke esis destranquila, nam 
Sonny audis ke il agitas e movas su. Extere 
esis tre obskura, nula luno e nur febla 


+ Lana kovrilo en aquespruva gudrotelo. 


25 


lumeto de steli. Ulaloke fore koyoto plendis 
pro hungro e respondesis da altra bestio 
asertante ke olua fortuno esis mem plu 
mala. La melankolioza dueto tandem 
mortis, ma la melodio aceptesis da strigo en 
l'arbori proxim la domo. Sub la domo esis 
soni di mordetado e skrichado. Probable 
rati. Sonny kustumale ne permisis su esar 
perturbata da tala bruisi, ma il savis ke 
Harry vigilas, ed ilua destranquileso 
semblis kontagia. 

Kande la horlojo sonis dekedufoye, il 
audis ke Harry dicis, “Me deziras ke me ne 
tensabis ta kozo—esis exakte noktomezo, 
Sonny, kande me poniardagis Haggerty. Me 
komprenas ke me es dementa por tale 
parolar, ma—” 

Tabor esis pronta konkordar ke il ya 
dementeskos se il ne kalmeskos. Lore 
Sonny audis misterioza sono en l'extera 
galerio. Ol esis anhelanta gruno longigita, 
sequata da lauta jemo. 

La proskriptito tote ne kredis ye lo 
supernatura; ilua nervi anke esabis probata 
da mil danjeri sen faliar. Ma lore glaciatra 
priklo ecitis ilua spino ed il sentis ke la 
kordio forte batas. 

Pos la jemo venis strangulita tusado e 
terorinda sono di plaudo, la klara sprico di 
liquido adsur la pavimento di la galerio. 

“Es Haggerty!” anhelis Harry Stone. “Es 
lu, me dicas, Tabor! Es la fantomo di ta 
quan me mortigis!” 

“Kalmeskez, Harry,” Tabor dicis, e sizis 
un de sua pafili e manuedo de alumeti. 
L’amiko staceskis e sequis dum ke Sonny 
tastis tra la koqueyo til la galerio. Ta ago 
postulis granda kurajo de Stone, nam ilua 
denti kliktis pro mizeroza teroro. 

Sonny acendis alumeto dum pulsar su 
trans la pordo di la portiko. Ma sur la 
planki di la galerio esis makuli de faki e 
rivereti de obskura e briletanta redo. 

Harry Stone emisis stranja krieto, e 
falabus sen ke Sonny ne suportabus il per 
un brakio. La vizajo di la posedanto di la 
Cirklo-X esis kolda e sudorifis pro hororo. 

“Same kam ta nokto” il babilis. “Itere la 
sango di Haggerty!” 

“To es sango, yes ya, ma ne di Haggerty,” 
la proskriptito kalme dicis. “Tu havas 
enemiki, Harry, e me konjektas ke li volas 
terorigar tu de tua domeno. Ne lasez ke li 
ruptez tua kurajo per tala stulta dupajo, 
amigo.” 

Stone indikis adinfre per tremanta fingro. 
“Ma quale ... quale tu ton explikas?” 

Sonny exploris per la lumo di la lampo 
prenita ek la koqueyo. Ol esis la sango di 
recente mortigita bovo o bovyuno, 
konkluze pruvata da la texuro di ula aspera 
reda hari quin il deskovris en ol. Pos 
explikir lo a Stone, la nervoza bov-farmisto 
balde rekuperis su. 

“Es bona ke me ne esis sol hike. Me 
ankore forkurus.” Il grande sospiris pro 
alejo. 

“Irge qua facis lo probable supozis ke tu 
ya esas sola. Li savis ke tu balde liberigesis 
del karcero, e li preparis por tu. Kande li 
vidis la lampo-lumo canokte, li opinionis ke 
es bona tempo komencar lia dupaji. Nun ni 
enliteskez e dormeskez!” 


ANTE LA SEQUANTA MATINO, Harry Stone 
itere standis bone. Il anke esis furioza, e to 
esis bona signo. Il esis certa ke il savas qua 
facis l'eciteso hiere nokte. La nura homo 
qua sat deziras la Cirklo-X por facar lo esas 
Bill Lashly di la 7Y7, e Sonny konkordis ke 
la pruvi indikas ta konjekto. La senskrupula 
domenestro probable expektabis ke Harry 
esez kelke “karcero-dementa” pro la longa 

kondamno, e la posedanto di la 7Y7 esperas 
terorigar Stone de la domeno por sempre. 

Pos dejunar li tote exploris la Cirklo-X, e 
la suspekto di Harry konfirmesis. Lashly 
uzabis ta mikra ma bone aquizita domeno 
kom inkluzeyo por sua bovaro. Li vidis 
multa bovi e kavali di la 7Y7, e pro la 
sugesto di Harry, Sonny Tabor kaptis per 
kordo un de la kavali, reda kavalulo 
havanta blanka vizajo. 

L'animalo weris la brulmarko di la 7Y7 
en du loki, un de li havanta falsa marko por 
signifikar chanjo di posedanto, anke 
markizita per la 7Y7-brulo. Harry dicis ke il 
ne trovabis ca kavalo dum kolektar e 
vendar sua animali. Il nun iracoze ri- 
posedis sua proprajo, e pozis antiqua selo 
quan il retenabis adsur ol. Adminime il itere 
havas kavalo por kavalkar! 

La sequanta du dii li spensis per laborar 
en la domo, reparis e netigis, e granda 
plubonigo facesis. Nula plusa viziti facesis 
da la “fantomo,” nek da altru. Li deskovris 
ke la noktomezala vizitanto venabis ed 
irabis per tre vivanta kavalo qua livabis 
“signo” indikante vers la Lashly-domeno! 

“Longa tempo pasos ante ke tu havos 
salario, Sonny,” dicis Harry Stone pos 

kalkular. “Me havas min kam kinadek 
dolari en la banko.” 

“Me ne anxias.” La proskriptito guturo- 
ridis. “Me volus helpar tu, ma me havas nur 
mea lasta dolaro e duimo.” 

“Me mustas ganar bovi por ca domeno,” 
murmuris la posedanto di la Cirklo-X. “Me 
ne havos problemo obtenar banko-prestajo. 
Ca loko evidente valoras dekamil o 
dekeduamil dolari, e me hipotekizos ol por 
tam multa kam bezonata. Morge ni 
kavalkos a Monto-fonti e facos lo.” 

Do ye jornesko di la sequanta matino la 
du amiki selizis sua kavali e kavalkis de la 
domo por ulmaniere ri-kapitaligar la longe 
abandonata Cirklo-X. 

CHAPITRO IV. 


Surprizi ye Monto-fonti. 


TRI HORI ANTE DIMEZO li vidis l’urbeto, pos 
trapasar la maxim sovaja, maxim belega 
dezerto-peizaji vidita da Sonny. Monto- 
fonti, urbeto havanta populo de forsan 
duamil homi, extensis su apud la bazo di 
saliajo di la ruptita, preske nuda monto- 
kateno. Li eniris ol per nefrequentata 
furgono-voyo. 

“Tu forsan ne plu fore irez, Sonny—me 
jus pensis pri tua risko,” Stone destranquile 
dicis. “La Fonti es la chef-urbo dil stat- 
distrikto, ed ushero es hike.” 

“Me restos kun tu.” La proskriptito levis 
sua shultri. “Se l'autoritatozi hike rikonocos 
me, li rikonocos me ultempe, e plu bone 
nun. Ma me ne expektas ke me 
rikonoceskos. Ne anxiez pri me, Harry; tu 
havas sat multa anxio.” 

Kelki atencis li dum ke li rapide kavalkis 
alonge la Chefa Strado e preterpasis la 
placo ube situesis la korto ek reda petro. 
Harry esabis absenta tante longe ke il esis 
preske nekonocata, e nulu remarkis la 
proskriptito. Ma decensante apud la 
Komercala Banko, Sonny sentis kudo- 
frapeto da sua kompanulo. 

“Yen, ul homi de la 7Y7 grupacho venas 
alonge la strado kun la kamiono,” Stone 
nelaute dicis. “La grand homo qua kavalkas 
apud li es Bovulo Travis—lu nominesis 
laboristestro pos ke me mortigis Haggerty. 
Me rikonocas kelk altri, ma uli de li es 
nova.” 

La grupo evidente esis ye la staciono por 
prenar lia kargajo di “sardini,” nam Sonny 
rikonocis la buxi amasigita sur la nova 
Studebaker-kamiono. Plura homi esis en la 
kamiono ed uli kavalkanta venis dop li. Li 
omna esis forte armizita, e Sonny sat bone 
judikis la homaro por konocar ke to esis 
grupo de robusta pafisti, hardigita e 
danjeroza. Li preterpasis la du ye la kavalo- 
posto, evidente sen vidar li. 

“E yen Bill Lashly ipsa—venas ek la 
banko,” Stone murmuris. 

Interesata, Sonny rapide ed akute evaluis 
la posedanto di la 7Y7. Il apene similesis la 

sorto de homo expektata da Tabor—Lashly 
evis triadek-e-kin, cirkume, havis blua okuli 
e blonda hararo, ne nebela. Ilua blonda 
labio-barbo kurte tondita faliis celar la 
kruela senkompato di la dina boko, tamen, 
e la mentono saliis quale la mandibulo di 
buldogo. Sorgeme vestizita, il weris chera 
boti e chaparajos*, e diamanto cintilifis en 
sua nigra kordet-kravato. Ilua du revolveri 
havis perla krosi, ma on facile vidis ke il ne 
weras oli por ornar su. 

Rikonocante Stone, il proximeskis ed 
extensis sua manuo. “Nu, Harry. Quale tu 
standas? Me joyas vidar tu hike.” Bill 
Lashly smiled e montris sua denti. 

Stone hezitis, lore tushis la manuo sen 
multa entuziasmo. “Saluto, Lashly,” il kurte 
dicis. 

Il volis deturnar su, ma la homo de 7Y7 
semblis dezirar konversar. “Ka tu volas itere 
bov-farmar? Me ne konsilus to, Harry. La 
tempo nun es mala.” 

“Me havos bovi, yes,” Stone dicis. Lore 
vidante ke Lashly kurioze regardas Sonny 
Tabor, Stone introduktis il. “Yen Frank 
Jonson. Me engajis lu por helpar duktar la 
domeno.” 


+ Getri. 

Lashly totkordie ridis. “Me ne opinionas 
ke tu bezonos multa bovgardisti che Cirklo- 
X. Me dicos to quon me propozas, Harry. 
Me donos a tu duamil dolari por tua 
domeno.” 

“Duamil?” vakue respondis Stone. “Me ne 
aceptus dekamil.” 

Lashly ridetachis, lore per manu-signo il 
livis por acensar karbono-nigra kavalo an la 
posto. Pos ke il forkavalkis a sua homi kun 
la kamiono, Stone repugnate sputis ed iris 
vers la banko. Sonny sequis, remarkante 
per la literi sur la fenestro di la Komercala 
Banko ke ol esas un de multa institucuri 
guvernata da la bank-magnato di Phoenix, 
Lorenzo Greene. 

Ol esis turboza, prosperoze aspektanta 
banko, havanta plura kasisti dop bronza 
gicheto. La direktisto esis okupata an 
skribtablo en basa barilo alonge un parieto, 
e Stone eniris ta spaco per pordeto. Sonny 
restis apud la pordo, ma povis vidar ed 
audar la interviuvo di Stone kun la bank- 
direktisto. 

La direktisto polite salutis Stone e gestis 
ke il sideskez koram il. La bankisto esis 
magra, obskura homo havanta komplezanta 
maniero, ed ulmaniere rimemorigis da 
Sonny spekulanto quan il ulfoye vidabis 

plear “faro”. Il havis la sama dolca maniero 
—extere glata, ma simila a fera pugno en 
silka ganto. 

Pos ke Stone propozis, la direktisto 
regretoze negis per kapsigno. “Me regretas, 
Stone, ma la pekunio-stando nun esas tre 
streta. Me ne darfas ofrar prestaji nun. 
Forsan dum la venonta yaro—” 

“Ma me mustas quik startar, sioro 
Trottman,” Harry Stone protestis. “Quale tu 
savas, mea domeno es libera, e me volas 
havar nur kelka mili de dolari. Tu havos 
hipoteko ye alta interesto—” 

La komplezanta maniero di Trottman 
quik chanjis. “Tu audis to quon me dicis, e 
to es finala, Stone. Me ne povas prestar un 
centimo a tu.” Il foliumis dokumenti sur sua 
skribtablo e selektis papero. “Tu ankore 
havas kelka pekunio depozita hike--$41.65. 
Ka tu volas havar ol?” 

Stone staceskis, la vizajo nun plu blanka 
pro furio. Sen vorto il recevis la papero, 
donis ol ad un de la kasisti, e prenis la lasta 
restajo di sua bank-konto. 

Dum ke Sonny vartis il hazarde regardis 
la strado. Proximeskante la banko e 
portante valizo esis granda ed obeza viro 
quan il quik rikonocis esar un de la viri 
vidita en la kontoro di guvernisto Frazer en 

Phoenix. Ol esis Lorenzo Greene. Il 
pavonumis kun du robusta gardisti ye sua 
flanki. 

Kande Greene e sua gardisti eniris la 
Komercala Banko, Sonny tiris l’inklinata 
bordo di sua Stetson a sua okuli e flanis 
adextere. 

ll ne esis certa, ma opinionis ke Greene 
astonate tresayis dum ke il preterpasis. 
Destranquile, Sonny esis kurioza, kad il 
esas rikonocata. 


HARRY STONE, kun indignoza e deceptata 
mieno, venis a Sonny an la trotuaro e la du 
viri iris a sua kavali ed acensis. La 
proskriptito lastafoye regardis aden la 
banko dum ekirar, ma omno semblis 
kustumale, e Greene parolis a Trottman. La 
pulso di Sonny normaleskis. Tre probable 
Greene faliis rikonocar il kom la 
proskriptito qua pafabis la santuario di 
Frazer nur kelka dii ante lore! Forsan, il 
pensis, mea chanco pluboneskas. Ma to esis 
apena eskapo! 

“Tl refuzis me, amiko, e me ne komprenas 
la kauzo,” murmuris Harry Stone, e fabrikis 
sigareto per tremanta fingri. “Me supozas 
pro ke me enkarcerigesis. Me es olima 
kondamnito ed omno stacas kontre me.” 

“Forpulsez ta ideo ek tua kapo, amigo,” la 
proskriptito konsilis. “La mondo ne stacas 
kontre tu—ma Bill Lashly facas lo. Me 
opinionas ke pro to tu ne ganis tua 
prestajo.” 

Stone lasis faliar la alumeto sen acendar 
la sigareto. “Pro quo tu ton opinionas?” 

“Ta papero havanta tua bank-bilanco,” 
Tabor dicis. “Lu havis ol ibe ye sua fingri. 
Ka tu supozas ke lu havas ol sur sua 
skribtablo dum la tota tempo tu 
enkarcerigesis? Ka Lashly ne jus ekirabis la 
banko?” 

“Tondro! Me kredas ke tu es justa!” Stone 
aboyis. 

Li diskutis lo en mikra restorerio ube li 
manjis ante irar a la Cirklo-X. Harry lore 
satisfacesis ke la 7Y7 facus omno por pulsar 
il de sua domeno, e Sonny inklinesis 
konkordar. Balde o tarde, konfronto kun 
Bill Lashly mustos eventar, ma la 7Y7 havas 
omna avantaji. O quale la stando semblis a 
Stone. 

Cirkume du kloki posdimeze li rivenis a 
la domo di la Cirklo-X. La domeno plu bone 
aspektis, la herbachi e forjetaji forigita, ma 
sen bovaro ol esis tam sola e sensona kam 
tombo. 

La du viri esabus kelke nervoza se li 
cirkumirabus la domo ante kavalkar ad ol, e 
vidabus la tri selizita kavali celita en la 
saliko-kopso! 

CHAPITRO V. 


Pirotekni. 


STONE STABLIGIS SUA KAVALO, ma Sonny 
Tabor ne desselizis Fardo e dicis a sua 
amiko ke il havas kauzo. Il ne mencionabis, 
til lore, la renkontro preske vizajo kontre 
vizajo kun Lorenzo Greene. 

“Me mi-suspektas ke lu forsan rikonocis 
me—lu ya havis sat multa tempo studiar me 
tadie en la kontoro dil guvernisto,” Tabor 
dicis. “Omnakaze, me volas ke la kavalo 
esez pronta kaze ke me mustas kurar vers 
Palta junki. Me opinionas ke Fardo anke 
suspektas. Ka tu vidas lua ago? Kalmeskez, 
puero.” 

La makulizita kavaleto desquiete fulis, 
l’oreli spasmis e plateskis, quale se ol volis 
avertar sua mastro ke la situeso ne esas 
bona. Sonny sat bone konocis Fardo por 
komprenar ke bona kauzo existas por la 
nervozeso dil animalo. 

Stone exploris la solitara voyeto e la 
lando tra qua li venabis; ol esis vakua, sen 
vivo, sen mem movanta ucelo. 

“Me ne opinionas ke on sequis ni,” il 
decidis. “Komprenende, tu mustas evitar 
Pushero Ed Fuller—lu es la sam homo en ta 
ofico kande me havis la trublo kin yari ante 
nun, e lu es ver chashundo se lu persequas 
on. Nu, ka ni irez al domo?” 

Stone duktis il alonge la voyeto e lente 
acensis la gradi, shultri abasita pro decepto. 
Kande il apertis la pordo dil inkluzita 
portiko, Sonny esis jus dop il. Stone 
enirabis, e la proskriptito trapasis, ante ke li 
amba komprenis ke li pazas aden embusko. 

“Ne movez, Stone! Vi amba, haltez! Ni 
havas vi!” grunis rauka voco. 

Sonny lore komprenis la desquieteso di 
sua kavalo! En l’inkluzita portiko esis tri 
viri qui apuntis li per ektirita revolveri, 
ridetachante pro triumfo pri suceso. Pro la 
furio-krio da Harry, Sonny intelektis ke li 
esas employati di 7Y7, quankam ta tri ne 
esabis inter la homi vidita en urbeto. 

Stone mi-movis vers sua armo, ma la 
redingoto werata da il preventis rapida 
movo por la pafilo en la zono ye ilua tayo, 
ed il levis sua manui. Samtempe il 

nevoluntante retroe pazis, tushante Sonny 
ed impedante irga esforco posibla da Tabor. 

“Quon vi homi volas hike?” Harry 
iracoze questionis. “Pro quo vi uzurpas—” 

“Klozez tua damninda boko, Stone!” 
bramis un danjerozulo havanta dika kolo, 
ed il stekis la ventro di la posedanto di la 
Cirklo-X per la fusiltubo di sua Colt. “Tu ’s 
finit! Me volis facar co dum longa tempo, 
ma ne havis l'impero til hodie. La viro quan 
tu poniardagis esis mea kompanulo!” 

“Tu savas pro quo me mustis mortigar lu, 
Stanton,” Harry ferme dicis. “E quon tu 
intencas dicar per ‘l'impero’? Ka ta Bill 
Lashly—” 

“Cafoye ulo ekvarsesos hike ultre la 
sango di bovyuno,” mokridetis homo 
havanta streta mandibulo e maligna boko 
quale stala kaptilo plena de nerekta denti. 

“Tro mala por tu, Stone, e la yunulo kun 
tu,” grunachis la triesma viro, qua havis nur 
un okulo. La perkutili di omna tri asasinanti 
kliktis, e la aero ipsa elektrizesis da ocido. 

Semblis ke l'unesma penso di Harry esis 
por sua amiko. “Lasez ke mea employato 
irez, omnakaze,” il kurte dicis. “To ne es lua 
disputo.” 

“Ka tu supozas ke ni liberigez atestanto?” 
mokridis la pafisto havanta un okulo. “Lu es 

kun tu, to suficas. Es lua desfortuno e ne 
nia propra, segun la kansono. Oke, viri!” 

Lore, dum ke la mortiganti signalis lia 
intenci per la tensanta fingri an la 
destensili, Sonny Tabor agis! 

La manui hastante adinfre por la pafili, il 
frapis Harry per sua shultro, forpulsis il de 
su e de la pafo-direciono. Samtempe il 
squatis, flexis ye la tayo e genui. 

“Ho, tu dementa—” bramis la dika 
Stanton dum ke ilua granda revolvero 
ruktis plombo e flamo. 

Ma dum pafar, Sonny glitabis adlatere, e 
la kuglo siflis sinistre super il. Ante ke 
Stanton povis itere polexagar la perkutilo, 
Tabor sendabis arachanta kuglo tra ilua 
grosa e kurta korpo. Kun serio de 
grunacheti, Stanton laxeskis quale perforata 
porko. 

Harry Stone montris ke il anke bone 
savas la paf-arto. Ankore shancelante pro la 
violenta pulso da Tabor, il forte ektiris sua 
Colt e pafis ye l’intruzanto havanta streta 
vizajo de ne plu kam sis futi. La pafo 
sucesis, nam Sonny vidis ke la homo baroke 
jiras e falis kun spruco de karmezino ek la 
temporo. Il rulis vers Tabor, preske faligis 
il, lore rekteskis e ne movis. 

Tabor kambiis pafi kun la pafisto havanta 
un okulo. La homo de 7Y7 dufoye pafis, 
Puna quik pos l’altra; l’unesma kuglo 
resonante frapis latuna lav-kuvo pendanta 
sur la muro, la duesma perforis un de la ali 
di la chaparajos di Tabor. Lore l’altra okulo 
di la dezerto-homacho anke blindeskis 
kande kuglo trairis ilua kranio. Il falis 
adavane tra la fumo. 


LA GRIZA VIZAJO DI HARRY STONE spasmis 
ante ke il povis sat rekuperar sua voco por 
parolar. Il palpebragis ye la tri senmova 
formi sur la pavimento di la galerio, frotis 
sua okuli, lore regardis Sonny e sucesis 
ofrar lenta rideto. 

“Komprenez, yunulo, til mun me 
opinionis ke kom pafisto tu es poke tro- 
evaluat,” il dicis. “Ma nun me diferante 
savas! Ta homachi esis tam bon 
destensilaganti kam irgu dil domeno di 
Lashly. Tu ya salvis mea pelo.” 

“Me opinionis ke me salvis mea propra,” 
la proskriptito kaprice dicis. Il frapetis la 
vakua kartochi ek la cilindri di sua Colt-i ed 
enpulsis nova kartochi per polexo. “Ta 
Lashly-koyoto advere ne pleas kun tu, 
Harry. Pos stopar tua kredito, il evidente 

decidis ke la nura certa moyeno es enlitigar 
tu por sempre.” 

Harry esis ye la pordo di la galerio, 
askoltis e strabe regardis ulo fora. “Yen 
venas altra grupo de kavalkeri de la 
direciono dil urbeto!” il anhelante dicis. 

“Plusa amuzisti del 7Y7?” 

“No. Vartez un instanto! Me opinionas ke 
to es l'autoritatozi!” klamis la posedanto di 
la Cirklo-X. “Yes, me rikonocas l’ushero Ed 
Fuller. Forsan tu esis justa pensante ke tu 
rikonocesis!” 

“Me esis tote justa” Tabor kurte dicis 
dum kurar aden la koqueyo ye opozanta 
latero di la domo. Ante ke Harry Stone 
povus dicar un vorto, Sonny akute suflis 
por Fardo. La makulizita kavalo hastis vers 
il, e eskapinto “flugante” acensis. Agitante 
la tero, kavalo e kavalkanto desaparis aden 
la pini qui bordizis la gazono. 

Min kam un minuto plu tarde, sep 
kavalkeri haltis apud la gradi di la galerio, 
duktita da severa viro havanta salianta 
mandibulo e weranta stale bordizita binoklo 
e la stelo-formacata insigno di ushero. Il 
hastante saltis a la tero e duktis sua bando 
alonge la gradi til la portiko. Kurtigita 
fusilo esis en ilua manui, e l'altri di la bando 

herisesis per Colt-i e Winchester-i. L’okuli 
di la nervoza viri esis larje apertita. 


“UBE ES TUA EMPLOYATO, STONE?” Pushero 
ecitoze demandis, vidante Harry ye la 
pordo. 

“Pro quo tu volas lu, ushero Fuller?” 
Stone ajornante questionis. Lore, 
opinionante ke il pluse parolez: “Esis trublo 
hike—pafado.” 

“Ni supozis ke ne audis pafi plu frue,” 
Fuller kurte dicis. “La kauzo ke ne volas 
vidar tua bovgardisto es ke lu es— Ho! Pro 
amo de—” Il apertabis la pordo di la galerio 
e vidis la tri kadavri. “Santa fumo! Hastez, 
viri! Uli cirkondez la domo dum ke me 
traserchas la chambri. To similesas la 
laboro di Tabor!” 

“Ka Tabor?” Stone questionis, ilua pala 
vizajo kom maskilo. 

“Yes ya! Ta homo quan tu engajis es nulu 
altra ecepte Tabor, la proskriptit ocidanto!” 

Dum kin minute la bando kuris tra la 
domo e cirkum ol, serchante l’extera 
konstrukturi e mem la kelero. Pose ushero 
Fuller serioze questionis Stone. 

“Adube lu iris? Quadirecione, Stone?” 

“Me ne povis vidar,” Harry verdicante 
respondis, “ma lu saltis tra la fenestro 

vidinte vi. Irge qua lu es, ushero, lu jus 
salvis me. Ta viri extere en la portiko 
esforcis mortigar me. Li es homi de 7Y7.” 

Fuller severe regardegis la domenestro di 
la Cirklo-X. L'ushero esis tre ecitata, ma la 
homi semblis plu alejata kam altre pro ne 
trovir Tabor ibe! 

“Me ne interesesas nun pri irg enemikeso 
inter tu e tua vicini!” l'ushero aboyis. “Ma 
me ya savas ke tu ofris helpo e konsolaco 
ad eskapinto de judicio, od intence o ne! To 
esus harda por tu, Stone, pro tua pasinto. 
Nu, tu ne esis ek la karcero plu kam un 
semano!” 

La anxioze rugoza vizajo di Harry 
redeskis pro iracema shamo. “To es ver,” il 
rauke dicis, “ma tu ne savas la tot vereso, ed 
ulfoye to es plu mala kam savar nulo. Se me 
arestesus pro defensar me—” 

“Me regretas ke me mustas pro la 
cirkonstanci,” Fuller hezitis. “Do se tu 
transdonos tua pafilo—” 

“Atencez!” balbutis pavorigita membro di 
la bando kande ombro aparis ye la pordo. 
“Ol es—” 

“Levez via manui,” lente dicis la pueratra 
yunulo havanta blua okuli, qua apuntis 
du .45-revolveri, tenita ye la nivelo di sua 
hanchi. Il ridetis, ma la kuglo-cikatratra 

“foseto” en la vango igis ke ol esez kelke 
tordita e sardonika. Manui alte levesis, e 
plura pafili pezoze klakis adsur la 
pavimento. Li omna esis tro shokata e 
terorigita por parolar. 

“Me opinionis ke me devas rivenar e 
justigar la situeso hike, sioro ushero,” 
decideme dicis Sonny Tabor, quale se lu 
konsideras singla vorto. “Stone engajis me 
kom “Frank Jonson,” do tu ne darfas akuzar 
lu pro celar proskriptito. E ta homi ibe—me 
mortigis omna tri de li. Komprenez? Nun, 
siori—adios!” 

La pafili ankore apuntita, il rapide retroe 
pazis ek la domo, lore de la suprajo dil 
eskalero di la galerio il saltis adsur la 
vartanta Fardo. Il foriris quale kometo, la 
makulizita kavalo kurante del una latero al 
altra quale hastanta kuniklo! L'ushero 
tandem ekiris, e per la revolvero pafis plura 
impetuoza paf qui faliis de multa metri, e 
lore l’eskapinto itere desaparis aden la 
foresto. 

“Venez, viri! Sequez lu! Ni ganos lu 
mortinta o vivanta!” klamis ushero Fuller 
dum klimar adsur sua kavalo. Ilua bando, 
ne tam avida kam sua chefo, plu lente 
acensis. Li fulante galopis segun la 

direciono sequata da Tabor kun multa 
bruiso e polvo. 

Harry Stone livis la domo ed anxioze 
marchis a rokoza monto distanta de un 
quarimo di milio. Pos klimar ol, il havis 
bona vidajo di la cirkondanta lando, e povis 
vidar ke la persequo-bando separas su ed 
extensas su. Tabor e sua nigra e blanka 
kavalo ne esis videbla da Stone. E pro la 
kavalko-maniero di la homi dil ushero, 
Tabor e sua kavalo anke ne esis videbla da 
li! 

Stone longatempe spektis, pose ridetante 
decensis de la monto e rivenis a sua domo. 
Apertante la pordo di la galerio, tamen, ilua 
rideto desaparis. 

“Per la diablo!” il klamis. 

Tri mortinta viri devis esir sternata sur la 
portiko, ma nun esis nur du. Un de la 
kadavri—la kadavro di la homo havanta 
streta mandibulo quan Stone ipsa 
semblante pafabis tra la kordio—esis 
absenta! 

CHAPITRO VI. 


Ye la 7Y7. 


ANTE KE DU MILII DESAPARABIS sub la rapida 
hufi di Fardo, la proskriptito evitabis la 
bando di Fuller, literale kuris per cirkli 
cirkum li e livabis li “blasfemanta e 
bolianta”. Mem sen la direktanta manuo di 
la mastro, la makulizita kavalo superruzigus 
e devancus la servisti dil autoritato, nam la 
tenue muskuloza, rapide kuranta animalo 
havabis multa exerco pri ca ludo ecitanta e 
danjeroza. Ulfoye Sonny opinionis ke Fardo 
ya juas ol, mem kande la kugli proxime 
siflas! 

Sonny duktis la persequanta bando 
adnorde aden aspera e ruptita dezerto plena 
de roki e cedri. Lore, kande il certigis ke la 
homi de Monto-fonti vagas en mistifikanta 
labirinto, il iris adsude per larja arko, 
cafoye lente e sorgeme kavalkante por celar 
sua traci. 

“Bona facado, Fardo.” Il gutur-ridis. 
“Omnakaze, tu bezonas exerco; tu ocieskis.” 

Rivenir a la horniso-nesto che Cirklo-X 
esabis riskoza til temereso. Ma il joyis ke il 
ton facabis. Il konfesis mortigir omna tri 
viri por absolvar sua amiko. Pro la mala 
pasinto di Harry, il male sufrus se il esus 
intrikata en irga mortigo-kazo. Por Tabor to 
ne multe importis, nam sua pasinto esis ja 
nigra. Stone mortigabis ta pafisto havanta 
streta mandibulo-dum yusta lukto, 
komprenende; ma Sonny joyis ke il ipsa 
asumis la kulpo. 

“Se me kredis ye fantomi,” il pensis dum 
ke Fardo portis il adsude, “Me dicus ke la 
domo dil Cirklo-X nun es fantom- 
frequentata, yes ya.” 

Il voyajis adsude pro bona kauzo; Harry 
dicabis ad il ke la 7Y7 esis tadirecione, ed 
explikabis la voyo por atingar ol. Sonny 
volis vidar ta domeno! 

Brulanta e maligne reda suno glitis ad 
dop la horizonto en violentoza mixuro de 
kolori, e krepuskulo venis kun la planeto 
Venero kom la vesperala stelo. Sonny savis 
ke il esas dume sekura del ushero. Ante 
jorno il esus for, ek la resortiso di Fuller. 
Rapida iro facus lo, e Fardo ya povus facar 
lo. Ma unesme il volis helpar rezolvar la 

trubli di la Cirklo-X. Funde, il havis nulo 
perdinda ecepte sua vivo, e to ja perdesis! 

Ante obskureso arivis il venis a bone 
uzata furgono-voyo, e sequis ol til ke il 
vidis la chefa domo di la 7Y7. Lore il livis la 
voyo por proximeskar al edifici de altra 
latero. 

La domeno semblis esar prosperoza, ed 
esis plu granda kam sis domeni tam mikra 
kam la povra Cirklo-X. Olua multa edifici 
dispersesis tra kopso de imensa kotono- 
popli: esis plura granda inkluzeyi, plu mikra 
bovo-klozaji, ed alta ligna vento-muelilo e 
lageto. 


NE TIL TOTA (OBSKURESO Tabor plu 
proximeskis. Lore il livis Fardo en arborizita 
ravineto, ube la kavalo audez rapide siflata 
signalo, e cirkonspekte pede avancis. 
Lampo-lumo ja markizis la domeno-domo 
per flava quadrati, ed il suspektis ke ulo 
nekustumale interesanta eventas interne. 
Garita proxim la utensil-hangaro esis 
kavalo e faetono qui ne semblis apartenar a 
la domeno. Lashly, semblante, havas 
vizitanto. 

Tabor, qua esis l'altra vizitanto ne 
konocata da la 7Y7, reptis a la muro di la 
longa domo blanke fardizita ed ad un de la 

partale apertita fenestri. De ca oportuna 
loko il povis vidar ed audar to quo eventas 
en l'ultra chambrego. 

Komence il kelke dazlesis da la brilante 
lumizita chambro ipsa, e remarkis nur la 
luxozeso di la mobli, la rango de prezervata 
cervo-kapi, pelo-tapiseti, ed altra trofei, 
l’imensa herdo. Sur tablo meze di la 
chambro esis ozier-kovrita damijano de 
wiskio e pleto de glasi. 

Bill Lashly sidis proxim la fenestro, tante 
proxime ke Sonny povabus extensar brakio 
tra ol e tushar ilua shultro. La fumo de ilua 
sigaro sempre vagis aden la vizajo di la 
proskriptito, e Sonny mustis gardar su 
kontre tusar. 

“Tro mala se tu mankas pekunio, ma me 
ne komprenas quale me helpez,” Lashly 
dicis. 

La proskriptito surprizesis rikonocar 
l’altra viro en la chambro kom Trottman, la 
komplezachanta direktisto di la Komercala 
Banko di Monto-fonti. Il marchis adavane 
ed addope alonge la pavimento per larja e 
destranquila pazi. 

“Lorenzo Greene, damnez lu, verifikos 
mea kontlibro ante un o du dii, e me 
mankas dekesisamil dolari,” Trottman dicis 
per angoroza voco. “Me ne expektis lu ante 

plura monati, ed ante ilua veno me povabus 
jonglar ulmaniere. Cakaze, sen ke tu helpas 
me, me iros al karcero.” 

“Me certe me havas dekesisamil 
kontanto,” la posedanto di la 7Y7 kolde 
dicis. “Me forsan donus a tu paperi—pago- 
promisi quan tu povus montrar a Green e 
plu tarde destruktar.” 

“Me ja havas amaso de tua pago-promisi, 
Bill,” Trottman dicis. “E la sumo de li esas 
plu kam la valoro di ca tua domeno. Greene 
ne naskis hiere, nek prehiere! Mem se mea 
kontlibri bilancus, me desfacile explikus pro 
quo la Komercala Banko permisis a tu tante 
multa prestaji. Ni esas ensemble en ca truo, 
Bill, pro ke kande Greene vidos omna ta 
promisi, lu quik deklaros oli pagenda.” 

Lashly staceskis e varsis forta drinkajo 
por su. “Pro quo Greene ne ja examenis tua 
libri?” 

“La grosa olda fola supozis ke il vidis la 
proskriptito Tabor en Vurbeto,” la bank- 
direktisto dicis. “Il igis ke ushero Fuller 
sumnez bando por persequar lu. Semblas ke 
ta employato di Harry Stone multe 
similesas ca Tabor-homo.” 

Lashly rideskis. “Pah!” Il desestimante 
snortis. “Ka ta yunulo havanta la infanto- 
vizajo esez la proskriptitulo qua pafante 

ecelas la tota Arizona? Hodie me vidis ta 
yunulo kun Stone. Greene es dementa.” 

“Nu, me joyis pro l'eciteso, omnakaze,” 
Trottman dicis, e vishis sua vizajo per silka 
naztuko. “Do pose me persuadis Lorenzo ke 
lu kontrolez ta banketo che Rio Tinto ante 
examenar la mea. Morge il adibe kavalkos 
kun sua gardisti. Askoltez, Bill, co ya 
importas—” 

“Tu vartez,” grondis Lashly, e Sonny plu 
retroe movis de la fenestro dum ke la 
domenestro staceskis. Ma Lashly iris a 
pordo komunikanta kun altra parto di la 
domo, apertis ol, ed advokis sua 
laboristestro. 


KANDE BOVULO TRAVIS ENPULSIS SU, la larja 
shultri plenigante la pordo, Lashly akute 
questionis: “Ka Stanton e l’altra ne ja 
rivenas?” 

La grandega bravacho di la 7Y7 agitis sua 
simiatra kapo del una latero al altra. “No, li 
ne venas,” il grondis. “Ka tu supozas ke li 
fushis la tasko? Me ipsa devis irir.” Il gestis 
per kapsigno ye la bankisto di Monto-fonti, 
pose varsis por su plena glaso de la sucinea 
alkoholajo, glutis ol per un rapida gluto— 
quale rospo glutas musho. 

Lashly repugnate blasfemis. “Me sendis 
tri de mea viri adche Stone,” il explikis a 
Trottman. “Li devis rivenir longe ante nun.” 

“Me refuzis prestajo a lu camatine, quale 
tu demandis,” Trottman said. “Tu ne 
intencas dicar”—il parolis min laute—“ke tu 
imperis ke il mortigesez, ka ne?” 

“Lu es nun tam mortinta” Lashly 
sufideme dicis, “kam sua nomo—la stono. 
Devis eventir kin yari ante nun.” 

La bank-direktisto itere pazis sur la 
tapiseto. “Me sempre savis ke tu havas 
sablo, Bill. E se tu havas sat multa sablo por 
tala ago, tu havas sat multa por egale 
partoprenar projeto da me. Me dicis a tu, ka 
ne, ke Greene morge iros a Rio Tinto?” 

“Kun la du gardisti, yes. Nu?” 

“Esas kauzo por la gardisti—Greene 
portas quaradekamil dolari en valizo,” 
Trottman said. 

Lashly e sua granda laboristestro 
regardetis luna l’altra. Bovulo Travis 
admirante nelaute siflis. Lore la posedanto 
di la 7Y7 turnis su a Trottman, la naztrui 
dilatata quale ti di chashundo. Il pozis 
rapida questioni, ka la bank-direktisto esas 
certa. Trottman esis certa. 

“Lu havos la pekunio kun lu, yes ya, e se 
tu e tua homi advere havas kurajo,” la viro 

del urbeto dicis, “quaradekamil esos nur la 
komenco. Grosa Lorenzo Greene valoras 
adminime du milioni. Ni devas havar peco 
de ta sumo.” 

“Me prizas tua propozajo, Trottman.” 
Lashly volfatre ridetachis. “Multi de mea 
projeti recente faliis, e me bezonas dinero,“ 
multa dinero. Ka Greene iros per la Kupra- 
klosho-voyo?” 

“ll iros tavoye—il volas esar en Tinto ante 
dimezo,” la bank-direktisto avide dicis. “Ka 
tu esforcos?” 

“Kad esforcos? Ni facos lo!” Lashly gutur- 
ridis. “Nun tu irez a tua banko e restez 
quiete til ke tu audas de ni. Tua trubli pri la 
verifiko devas esar finigita.” 

La bankisto Trottman delektesis. Il 
aceptis lasta drinkajo, e sigaro, e pose adiis 
sua hosto. Sonny Tabor spektis ke il livas la 
chambro, pose audis ke il forveturas per la 
kavalo e faetono. 

Lashly e Bovulo Travis restis en la 
chambro, konversis e projetis. Extere, 
Sonny Tabor anke projetis. To quon il 
saveskis esis interesanta. Tala homi quala 
Harry Stone enkarcerigesas, il ironioze 
pensis, dum ke tala buzardi quala Lashly e 


§ Pekunio. 

Trottman respektesas, admiresas. La mondo 
semblis plena de neyusta pafisti. 

Subite hororinda bato frapis la dopa 
parto di la kapo di Tabor! 

La brakii e gambi subite senpova, la 
proskriptito frapis la tero dum ke fairatra 
steli, kometi e vindileti dansis avan l'okuli. 
En la febla lumo il vidis, o supozate vidis, 
ke la viro havanta streta mandibulo stacas 
super il, la pafisto qua devis esir mortinte 
sternata che Cirklo-X. 

Dum rapida instanto la proskriptito 
opinionis ke la minacanta figuro esas 
fantaziala viziono, ulo imaginata da sua 
domajata cerebro. Ma la viro esis sat reala! 
ll pedfrapeskis sua viktimo ye la kapo per 
sua pezoza boti. Tabor desesperante 
esforcis rular, prenar sua pafili ek la 
pistoluyi, ma la telegrafo-fili inter manui e 
mento faliis. Plusa frapi venis, ed il 
senkoncieskis. 

“Oke, Fardo! Ni irez!” Tabor kantis dum kurar ek la domo 
di Lashly. “E ni mustas rapide irar!” 


CHAPITRO VII. 


Barako-batalio. 


“ME ESIS NUR SKRACHATA, e me dicas a tu, 
patrono, ke ushero e sua homi esis ibe 
kande me koncieskis. Ca yunulo ya es 
Tabor! Lu es la proskriptitulo, yes ya, e lu 
manuagas revolveri quale la diablo ipsa!” 

La kaptanto di Sonny, la pafisto havanta 
deformata mandibulo, parolis kande la forte 
batata proskriptito rikoncieskis en la domo 
di la 7Y7. En la granda chambro esis la 
posedanto e la laboristestro, e la tota 
grupacho di Lashly, entote sep viri. Sonny 
sternesis sur la pavimento, e li asemblis su 
cirkum il quale volfaro pronta mortigar. 

Tabor ne serioze domajesis, ecepte 
kontuzita e  bufata vizajo e feroca 
kapdoloro. Il ne savis quante longe il esis 
senkoncia, ma pro la sango solidigita 
cirkum un okulo, komprenis ke longa 
tempo pasabis. 

“Ka tu advere es Tabor, la pafisto?” rauke 
dicis Lashly vidante ke la proskriptito 
rikoncieskas. Kande Sonny ne quik 
respondis, la domenestro adavane pazis kun 
blasfemo e donis a la senpova e senarma 
yunulo pedfrapo qua sukusis la kosti. 

“To es vera, Tabor konfesis pos 
rekuperir sua respiro. 

“Stone sendis tu adhike por ocidar me, ka 
ne? Nu, me traktos Stone quik pos altra 
tasko kompletigesez,” Bill Lashly grunachis. 
“Ka tu dicis ke l'ushero esas che Cirklo-X, 
Snag?” il questionis la homacho havanta la 
leda mentono. 

“Yes, es chaso por Tabor,” Snag grondis, 
e tushis la flanko di sua kapo ube la kuglo 
frolabis ol. 

“Bueno! Tre bone!” Lashly ridachis. “Dum 
ke l’autoritatozi okupesas su per persequar 
ca puero, ni facos nia tasko! Omno bone 
iras! E por ca Tabor—” Il intencante ektiris 
un de sua revolveri havanta perla krosi ek 
olua komplikate skultita ledra pistoluyo. 

“Tu savas, ka ne, ke esas premio de 
sisamil-e-kinacent dolari por ca muchacho?” 
dicis Snag. 

L'okuli di Lashly avareskis. “Tante 
multe? Anke mortinta-o-vivanta, me audis. 
Nu, me ganos per lu—mortinta. Ma plu 

bone pos ke la tasko pri Lorenzo Greene 
koldeskabos. Ni nur retenos Tabor 
pokatempe. Lu es valoroza.” 


LA SEQUANTA PLURA HORI ne esis agreabla 
por la kaptata eskapinto. Il expektis—e 
recevis—plusa mala traktado. Pro ke il 
refuzis diskutar pri Stone, il esis itere 
batata, e Snag facis la plu multa pugno- 
frapado. Sonny ne esis naturale venjema, 
me il esis sat homala por joyar ke la pafo da 
Harry Stone ne mortigabis ca brutulo 
havanta nerekta denti—Sonny avide 
anticipis ipse facar lo. 

Ma ilua oportunaji por facar irgo semblis 
kelka. La grupacho manjegis dejuno longe 
ante jornesko, e preparis frue livar por sua 
embusko-tasko an la Kupra-klosho-voyo. 
Tabor esos livata che 7Y7 kun Snag kom 
gardanto. Perdinte du viri, Lashly ne povis 
sparar altru. 

Pro ke Tabor esis, segun li, ja mortinta 
homo, li libere diskutis lia projeto koram il. 
La richa homo di Phoenix, Lorenzo Greene, 
esos surprizata e kaptata ye loko nomizita 
Lacerto-roko. Ilua du eskorti esos quik 
mortigita, e Greene—kun ilua valizo plena 
de pekunio—esos portita a la 7Y7. Pose 
Lashly decidos kad il riskez extorsar mem 


61 


plusa pekunio de il per tormento. 
Omnakaze, la maligna afero mustas finar 
per la morto di Lorenze Greene, nam, quale 
Lashly dicis: “Mortintuli ne multe parolas.” 

“Bovulo Travis direktos, pro ke me ne 
esos kun vi,” Tabor audis ke Lashly dicis a 
sua homi. “Me nun kavalkos a Monto-fonti, 
por ke la tot urbeto videz me. To esos la 
maxim bon alibio, kaze ke on suspektas me 
e me bezonas alibio.” 

“Bonege, patrono. Tu esante vidita en 
l'urbeto helpos.” Bovulo Travis ridetachis. 
“Ni facos la tasko. Ma ka tu advere donos la 
duimo dil profito a Trottman?” 

“Ton lu supozas, omnakaze.” Lashly ridis 
dum acensar sua nigra kavalo. 

Pos ke la posedanto di la 7Y7 irabis, la 
altra kin homi preparis su por la mortigo- 
tasko. Regardante li, Sonny decidis ke la 
futuro esos maligna por Lorenzo Greene. 
Ta banditi esis tam klementa kam krotalaro. 
E nesimile a krotali, li ne kliktigas la kaudo 
ante frapar! 

Maxim danjeroza dop Bovulo Travis, 
probable, esis Nigra Sarko, pafisto havanta 
perforant okuli qua sendubite plenigabis 
multa tala buxi! Quale l'altri, il esis homo 
de du pafli, astonante blasfemema e 
vicioza. 

L'altra mizerozuli de ta friponaro esis 
Tranchita Nazo Kay, mestico de Mexikia 
nomizita Pancho Fernandez, e viro quan li 
nomis Pumpo-mancho Pressler. Ca homo 
esis angulatra e magra; ilua spasmatra 
maniero movar probable esis la kauzo di ca 
surnomo. Sonny me dubitis ke kom 
mortiganti li esas tote kompetenta. 

Il ne lore surprizesis pro ta kargo de 
municio markizita kom “sardini,” nam ca 
grupacho semblis uzar multo. Il spektis 
dum ke li charjis fusili e plenigis kartocho- 
zoni, e Pancho mem pozis un zono cirkum 
la shultro quale bandoliero, dum ke li 
preparis su. Kande li livis, mokante adiante 
Sonny, la suno jus acensis. 

“Do, bone, Tabor,” aboyis Snag, “aden la 
barako! Es tu e me dum la restajo dil dio.” 

Sonny pulsesis aden la liteto-hangaro di 
la homi, edifico havanta plata tekto e muri 
ek pin-ligno e gudrizita papero. Ol esis 
granda e komfortoza hangaro, moblizita per 
plu kam dekedu liteti en du rangi. Snag 
pedfrapis sua kaptito al fora extremajo dil 
edifico e postenizis su apud la pordo. 

“Me anticipe dicos a tu,” Snag dicis 
montrante sua nerekta denti, “ke me ne 
pluse dezirus kam ekvarsar tua cerebro 
adsur la pavimento. Nur rimemorez lo, se tu 

sentas su fortunoza! Me es tre bona 
pafisto.” 

“Tu ne esis tante bona hiere,” Sonny ne 
rezistis rimemorigar da Snag dum ke il 
sideskis sur liteto. 

Snag sulfoze maledikis il, lore ektiris 
paketo de lud-karti e pleeskis ludo di 
pacienteso. Il dume spektis sua kaptito, e 
Sonny komprenis ke il duros facar lo. Snag 
esis inteligenta; il ne esis facile dupigita. 

Ma Tabor anke komprenis ke ca pafisto 
mustas esar vinkita od evita. Ecepte la 
granda Colt-revolvero di Snag, la chanco 
esis egala, e ne esos tante favoroze plu 
tarde. L'evento mustas balde facesar. La 
kidnaponta ocideri ja avaniris. 

“Sep” ankore restis sur la lud-kubo di 
Sonny, se il povus rular ol! La grupacho di 
la 7Y7 ne deskovrabis Fardo, ed il savis ke 
sua fidema e pacienta kavalo ankore vartas 
il en la proxima ravineto. 

Ecepte benketo proxim la furnelo, nula 
mobli esis en la chambro ecepte 
l’odorachanta liteti. Pro ke la vetero esabis 
nekustumale varmega dum la pasinta 
semano, la plu multa fenestri esis kelke 
apertita. Olti esis tro mikra, tamen, por 
mem desesperanta homo trasaltar. 

Sonny staceskis e pazis vers sua 
kaptanto. “Ka tu havas la kozi por facar 
sigareto?” il milde questionis. 

Il ne fumagis, ma il pensis ke il forsan sat 
proximeskas a Snag por saltar. La bandito 
di la 7Y7, tamen, ne permisis lo. 

“Retroe pazez! Me pafos tu se tu venos 
plu proxime a me, Tabor! Tu ne longe 
vivos, e tu plu bone abandonez tabako,” 
Snag sardonike sputis. 

La kontuzita vizajo di Sonny dolorigis il 
kande il ridetis. “Homo nultempe presavas 
quante longe lu vivos, Snag,” il dicis. “Tu ne 
tro sane aspektas, tu. Hiere tu apene 
eskapis kande ta kuglo skrachis tua kranio. 
Me olim konocis viro, en Nogales, qua 
dementeskis pos recevar tala skracho. Me 
opinionas ke tu nun esas kelke dementa.” 

La maligna vizajo di Snag dum instanto 
montris anxioza e tresayanta mieno. Lore il 
murmuris blasfemo e duris plear sua ludo 
de pacienteso. 

“Exemple, se tu ne esus kelke dementa, 
tu probable gardus tu kontre Harry Stone,” 
Tabor dolce sugestis. “Tu ne opinionas ke 
me sole venis adhike, ka ne?” 

“Quon tu volas dicar?” 

Sonny esis proxim la fenestro, ed ilua 
siflo sonis, resonis laute e klare. Snag 

saltante staceskis, la lud-karti flugis cirkum 
il La batado di hufi sonis, rapide 
proximeskante. 

Snag gratante ektiris sua pafilo e 
shancelis vers la maxim proxima fenestro. 
“Se to es Stone, me mortigos—” 

Ante ke la bandito di la 7Y7 komprenis 
ke la makulizita kavalo qua batante kuras 
ad li havas vakua selo ed ocilanta estribi, 
Sonny Tabor esis an il quale tigro! Ilua 
sinistra manuo klozis adsur la dextra karpo 
di Snag, e saminstante il retroe frapis la 
kapo di la bandito per martelatra krako an 
la latero di ilua tordita mandibulo. 

“Ho tu—” L'alta e povoze formacata 
pafisto grunachis, e de ta tempo il furioze 
bataliis por sua vivo. Ilua Colt-revolvero 
matide falabis a la pavimento di la barako, e 
la du viri furioze luktis por ganar ol. Sonny 
lore rekompensis Snag por la puniso il ipsa 
recevabis dum esar senpova; cirkumirante 
la plu altstatura viro, ilua harda pugni flugis 
quale la flagranta pulsi di rapiero. Ed ilua 
pugno-frapi pulsesis da terorinda vaporo- 
povo! 

Plurafoye la longa gambi di Snag foldis 
sub il dum ke krako pos krako frapis, ma 
Sonny ne povis ofrar la frapego por 
senkonciigar il. Lore, pos faliar frapar la 

saltetadanta antagonisto adminime 
dekedufoye, Snag ipsa sucesis per bona 
frapo e Sonny falis retroe adsur la muro. 

Kun karmenizita ridetacho triumfala, 
Snag squatis por riganar sua revolvero. 
Saminstante, Sonny sizis la pezoza benketo 
kom armo. 

“Ol es fixigit, folulo!” Snag kriachis, ma 
ilua ridetacho ekvishesis kande Sonny 
arachante levis la benketo, inkluzante la 
skrubi, e jetis ol ye la kapo di la bandito. Ol 
nur frolante frapis la kapo di la Snag, ma il 
shancelis pro la frapo ed ilua pafo faliis. 
Ante ke il povis itere pafar, Tabor esis sur 
il. Adinter la rangi de liteti li luktis, li amba 
tenante la revolvero quale dronanta homi. 

Ol esis pafilo havanta duopla ago, ed 
evidente havis lejera destensilo, nam dum 
la lukto ol explozis per surdiganta bruisego. 
Sonny sentis fairatra doloro an sua fauco, e 
dum instanto supozis ke la kuglo frapabis il. 
Ma il nur esis brulita da la polvero. 

La kuglo irabis adsupre tra la pektoro di 
Snag, e la lukto finesis. La viro di la 7Y7 
rulis adsur sua flanko per konvulsatra 
trepido. Lore ilua vizajo rigideskis en finala 
e ruptita morto-ridetacho. 

HASTANTE EXPLORANTE LA BARAKO, Tabor 
trovis sua propra zoni e pafili sur la 
mantelo di la herdo. Il metis oli, lore rapide 
exploris la koqueyo, e trovis pano e karno. 
Dum manjar olti—nam il hungregis—il 
donis a su plusa .45-kartochi. Olti venis ek 
la familiara buxo markizita “Sardini”. Mikra 
plomba e latuna fishi qui mordas! 

“Oke, Fardo! Ni irez!” Tabor kantis dum 
kurar ek la domo di Lashly. “E ni rapide 
irez!” 

Fardo joyoze brametis sentante la pezo di 
sua mastro itere sur la selo. L'animalo 
forsan ne savis ke ol pleabis decidanta rolo 
en la lukto di Sonny kontre Snag, ma Fardo 
ya savis ke la tempo irar venabis! Per 
rapide batanta hufi frapante sablo e gravio, 
la makulizita kavaleto kuregis adnorde vers 
la Cirklo-X. 

Tabor kavalkis vers la haltigita kamiono di la milioniero 
kun la manui levita kelke plu alte kam la shultri. 


CHAPITRO VIII. 


Morto ye Lacerto-roko. 


SONNY AKUTE REGARDIS LA DOMO DI STONE 
ante engalopar, ma esis nula signo di 
nedezirebla vizitanti ibe, e la voyo semblis 
esar sekura. Il ne volis itere renkontrar la 
persequanta bando di ushero Fuller, se 
posible—on ne darfas tro multe fidar a 
fortuno. Vere, sat multa laboro restis por 
Pushero, ma to esis tasko quan Tabor volis 
ipse traktar! 

Harry Stone exkavis trui por fenco-posti 
por extensar sua inkluzeyo—plu por esar 
okupata kam pro altra kauzo, nam il ankore 
havis nula bovi por Vinkluzeyi, nek irga 
posiblajo obtenar oli. Vidante Tabor, il 
forjetis sua utensili. 

“Sonny! Me opinionis ke tu esus ye la 
Grand Ravinego ante nun! Ka tu ne 
komprenas quante riskoza, en tot sunlumo, 
venar—” 

“Acensez tua kavalo, compadre!” esis 
lore la nura dicajo di la proskriptito. 

Harry ridetis e selizeskis sua kavalo sen 
questionar, nam il komprenis per la 
maniero di Sonny ke afero extraordinara 
eventas. Dum ke la posedanto di la Cirklo- 
X levis sua selo adsur la kavalo, Sonny 
regardis vers la domo e vidis ke la kadavri 
di la du mortigita friponi jacas sur la 
gazono sub kanvasa gudro-telo. 

“Tu ne vizitesas da irga fantomi hiere 
nokte, ka ne, Harry?” Tabor questionis dum 
helpar sua amiko ligar la selo-zoni. 

“No, ma expektis esar—me tote ne 
dormis!” Stone barbuliis. “Quon tu pensas? 
Un de ta kadavri staceskis e formarchis! Lu 
ne esis mortinta, me supozas.” 

“Lu es nun tre mortinta,” Sonny lakonike 
dicis. “Me jus venis de la 7Y7.” E dum ke 
Harry preparis su, Tabor kurte naracis to 
omna quon il saveskabis che Lashly, e skisis 
la projeto por kaptar Greene. Harry 
askoltis, l'okuli larjeskanta. 

“Yes ya, me savas ube esas Lacerto-roko 
—ne distante de hike til la Kupra-klosho- 
voyo,” Stone anhelis. “Ma ka tu riskos tua 
vivo por salvar ta rich malulo di Phoenix?” 


** Kompanulo. 

“l es richa ed il esas malulo,” la 
proskriptito konfesis, “ma me helpus irgu 
kontre ta Lashly bandacho. Ka tu?” 

“Ni kavalkez,” Harry severe dicis. “Tu ya 
es justa. Ni decidos la disputo kun ta 
bandacho, ed o bone o male, por sempre!” 

Harry savis voyo por kurtigar la voyajo a 
la ravinet-embusko per tri o quar milii, ma 
il avertis ke la voyo esas aspera; il sate 
estimis Fardo por fidar ke la makulizita 
kavalo duros, ma ne esis certa pri sua 
propra kavalo. Tamen, li decidis riskar lo, 
nam minuti esas precoza. Acensante la 
monto-kateno ube Harry hiere spektabis 
Pushero-bando, li iris direte aden la sovaja 
monto-dezerto. Lia trubli lore komencis, 
nam esis nula voyeti ed omno esis baroka 
intriko de cedri, arbusti, gravio, e kaktusi. 

Fardo esis tam ajila e ped-habila kam 
monto-kapro, ma pos kelka milii la kavalo 
di Harry sempre plu lenteskis. 

“Tu devas avane kavalkar, Sonny, se tu 
volas rajuntar ta Greene-homo ante ke il 
atingos Lacerto-roko,” dicis Stone. “Me 
venos tam rapide kam ca korvo-manjajo 
adportos me.” Il dicis a la proskriptito 
precize quale atingar Kupra-klosho-voyo, e 
la tereno cirkum Lacerto-roko. Tabor 
konsentis per kapsigno e Fardo adavane 

kuregis. Kande Sonny tandem vidis la 
serchata furgono-voyo, Harry e sua kavalo 
esis nevidebla e ne-audebla. 

De la monto-flanko Sonny povis surveyar 
plura milii di la streta e tordita voyo, ed il 
anke povis vidar la pinto di Lacerto-roko 
ultre la plura forestizita kolini intervenanta. 
Il komencis esar kurioza kad il arivabis en 
bona tempo kande il vidis veturo movante 
quale nigra koleoptero jus sub il. Ol esis 
kamiono flankumizita da du viri sur kavali. 

Fardo irante per rigida gambi alonge 
l’eskarpa precipisi en nubo de polvo, la 
proskriptito atingis la voyo ante un minuto. 
Dume, la kamiono avancabis plusa duacent 
metri, e Sonny persequis, rapide rajuntis ol. 

“Saluto!” il klamis ed agitis sua Stetson. 
“Haltez!” 

Sonny rikonocis—kande il vidis ke la 
gardisti turnas su ed extensas manui por lia 
pafili—ke il riskas esar pafata ante explikar. 
Ma ta hazardo eventez, ed il kavalkis vers la 
haltigita kamiono kun la manui levita kelke 
plu alte kam la shultri. 

“Vu ne irez plu avane, sioro Greene!” il 
klamis. 

La pezoza viro sur la benko di la kamiono 
hastoze pedfrapabis kovrilo adsuper la 
valizo ye sua pedi. Nun ilua ronda e rozea 

vizajo blankeskis rikonocante la yunulo sur 
la makulizita kavalo. 

“Pafez lu, McDowel! Jones! Pafez! Lu es 
Tabor, me dicas!” La voco di Greene havis 
brametanta ed histeriala tono. “Ne lasez ke 
lu plu proxime venez! Pro quo vi homi ne 
pafas?” 

Ma la du robusta gardisti, vidante ke la 
manui di la nov-venanto esas vakua, e 
decidante ke il venas sole, ne movis por 
komencar kombato. 


AGITATE, GREENE NEGLIJABIS SUA KAVALI e la 
veturo mi-turnesis en la voyo. La bank- 
magnato movis un manuo vers sua hancho- 
posho, lore altre pensis—probable 
rimemoris ula pafo-demonstro vidita en la 
kontoro di la guvernisto, nur kelka dii ante 
lore! 

“Vu esos spoliata, forsan ocidata—” 
Sonny avertante paroleskis. 

“Jones! McDowel! Ka vi audas?” bramis 
Lorenzo Greene. “Pro quo vi ne agas ante 
ke la bandacho di Tabor arivos? Me 
suspektis ke lu projetas ulo kande me vidis 
lu flananta en la Komercala Banko. Lu 
exploris la Banko—e nun lu volas kaptar 
me!” 

“Tacez, Greene, e lasez me parolar,” 
Sonny abrupte dicis, e la kuglo-cikatro en 
ilua vango esis tro profunda por esar fosato. 
Ilua blua okuli esis koldega. Ta obeza e 
tremanta milioniero esis la homo qua 
opinionas ke dek-e-kin yari esas tro lejera 
kondamno a karcero! 

Per tam kelka vorti kam posible, Tabor 
rekte pozis la stando avan Greene e sua 
gardisti. Pos explikir quale Trottman, la 
fidita bank-direktisto, projetis la spolio e 
kidnapo, Lorenzo Greene snortis pro 
repugno e nekredemeso. Ma la vorti di 
Tabor adminime konvinkis McDowel e 
Jones. 

“To quon lu dicas sonas juste, patrono,” 
Jones base dicis. “Altrakaze, quale Tabor 
savus l'exakta quanto quan tu portas— 
quaradekamil kontanta?” 

Greene tresayis. “Tabor ulmaniere 
dupigas. Atencez lu—atencez lua manui, 
homi! E gardez ni kontre altra banditi quin 
lu celis proxime!” Ilua voco febleskis kande 
la tota signifiko di la komenturo da Jones 
frapis il. “To es, tamen, stranja. Nur 
Trottman e vi gardisti savas to quo esas en 
la valizo. Ma me ne pensas—” 

“No, vu ya ne pensas,” Sonny kurte 
konkordis. “Ma yen, venas mea amiko 

Harry Stone, e vu forsan kredos lu. Stone 
esas bov-farmisto hike, do ne pafez lu.” 

Harry arivis sur sua kavalo ante du 
minuti, e kande il konfirmis la naraco di 
Greene pri la komploto di Lashly e 
Trottman, Greene subite konvinkesis. 

“Ek mea voyo, rapide, e lasez ke me 
turnez la kamiono!” il nervoze kriachis. “Me 
iros al urbeto! L’ushero—” 

“Vu sendis l’ushero kontre me,” Sonny 
rimemorigis da il, “e me supozas ke lu 
ankore serchas me. Omnakaze, se vua du 
gardisti volas, ni kombatos la bandacho di 
Lashly, e surprizo agos kontre li. Esas nur 
kin de li. Semblas a me, ke es bona tempo 
tranchar la kapi di ta krotali.” 

“Yunulo, me opinionas ke tu es justa,” 
McDowel konkordis, e Jones ekis lo. “Ni 
kombatez.” 

“Me ne  avaniros plusa  inch-o!” 
trepidante dicis Lorenzo Greene. “Vi altra 
povas avancar ed esar pafite pecetigita, ma 
me restos hike.” E prenante sua precoza 
valizo, il sorgeme decensis de la veturo e 
reptis aden cedro-kopso apud la voyo. “Me 
esos hike kande vi rivenos—se irgu de vi ya 
rivenos,” il jemis. 

Sonny Tabor ne celis sua gutur-rido. “Me 
livos mea kavalo hike por gardar vu, 

Greene,” il dicis dum pazar ek l'estribi. 
“Harry, metez la chapelo e redingoto di 
Greene e guvernez la kamiono. Me sternos 
me komfortoze en la dopajo. Un de vi jetez 
ta kovrilo adsur me. ’Sta bueno!" Nun ni 
irez. 


MIN KAM DU MILII MANKIS til Lacerto-roko, e 
la kamiono havanta flava roti, kun eskorto 
de du kavalkeri, pasis ol nek tro lente nek 
tro rapide por suspektigar on. Harry Stone 
traktis la ledra reini, ed en la nigra 
redingoto e chapelo il facile aspektis quale 
Greene ye ula disto. Pro la sugesto di 
Sonny, Jones e McDowel kavalkis tre 
proxim la veturo, altra-latere del embusko. 
Ta du viri esabis selektita por morto, e la 
proskriptito volis protektar li tam bone kam 
posible. Ma il savis ke il darfas fidar a la du 
por bone kombatar; la milioniero di 
Phoenix esis saja pri engajar tala viri kom 
protekteri. 

“Ni mustas pafar por mortigar 
saminstante li aparos,” Sonny dicis. “Se ni 
vartos til ke li montros sua intenco, ni 
falios. Ni ja savas lia intenco.” 

“Ni varmigos la mondo por ta friponi,” 
McDowel solene dicis. 


++ Esez bona! 

En la dopajo di la kamiono Sonny aranjis 
la kovrilo por ke ol esez instante forjetita. Il 
havis sat multa spaco por vidar adextere, e 
dum ke la kamiono proximeskis a la 
nerekta e derodita lava-turmo nomizita 
Lacerto-roko, ilua nervi tenseskis. Ne tro 
longatempe lore! 

“Me vidas nulo, Sonny,” murmuris Harry 
Stone. “Ka tu es certe ke hike—” 

“Esez certa, amigo—me jus vidis l’oreli di 
kavalo e la suprajo di chapelo,” la 
proskriptito replikis. 

Apud Lacerto-roko esis neprofunda 
ravineto qua venis a la voyo, arbusto-kopso 
qua celis ol, e quale la proskriptito 
expektabis, de ca naturala embusko venis la 
atako. 

La branchi violentoze agitesis dum ke du 
kavalkanti bruisoze ekiris la celo-loko por 
sizar la du kamiono-kavali ye la kapi. Li esis 
Fernandez e Tranchita Nazo Kay, laborante 
per l’experteso qua venas nur pro longa 
praktiko. Preske saminstante  Pumpo- 
mancho Pressler e Nigra Sarko asaltis, 
brandisante ektirita revolveri e klamante, 
“Levez la manui!” Dop ta duesma duo 
kavalkis Bovulo Travis sur kavalego. Tenita 
en ilua granda reda manui esis .30-30 
karabino. 

“Bone, viri!” Sonny kantis dum forjetar la 
kovrilo, e pafis per amba sua Colt-i. “Donez 
a li!” 

Vidante Tabor, V astonata grupacho 
hezitis, nekapabla kredar lia okuli. Ma esis 
tro tarda por retroirar, mem se li ton volus. 
Kugli sisis e zumis quale iracigita hornisi! 

“Donez a ni la pekunio!” Pressler mujis 
dum ke sua kavalo preske kolizionis kun la 
kamiono. Il donesis ulo—ma ne la valizo 
plena de dolari! Harry Stone rekte pafis, e la 
kuglo frapis Pressler sub la mentono ed 
ekiris la suprajo di ilua kapo. La mortintulo 
glitis adavane super la pomelo, lore laxe 
falis an la roto di la kamiono. 

La gardisti Jones e McDowel anke pafis 
per sua mujanta revolveri, e lore la pafisti 
di la 7Y7 komprenis ke li ulmaniere 
hororinde falias Yen nula senpova 
milioniero, ma Stone di la Cirklo-X, e 
Tabor, la maxim habila pafisto en Arizona! 
E Jones e McDowel anke forte kombatis! 

Tabor, ankore sur la genui ed hastante 
staceskante, apuntis la blua fusiltubi di sua 
pafili vers Nigra Sarko. Li ekjetis fairo- 
sprici, e Sarko, dum pafar ye Sonny, esis 
ruinita da plombo super la zono. Il retroe 
jetesis super la gropo di sua kavalo quale se 
forvishita da nevidebla manuo. E la lasta 

kuglo di Sarko frolis la suprajo di la shultro 
di Tabor. 

“McDowel es mortigita, me supozas,” esis 
la pensajo di Sonny vidanta ke la robusta 
gardisto falas kun sua kavalo. 

Eventi tante rapide pasis ke tempo 
semblis haltar quaze en koshmaro; viri e 
kavali movis per absurde lenta movi. Un de 
la kavali di la 7Y7 anke mortigesis da 
hazarda kuglo, e Pancho Fernandez esis sur 
la tero, esforcis desintrikar su del estribi. Il 
ankore tenis sua pafilo, ed ol flagris vers la 
kamiono. Palii flugis ek la polstero di la 
benko dum faliar frapar Harry Stone nur 
per inch-i. Lore pafo de Jones finigis 
Fernandez; la Mexikiana saltante falis 
retroe trans la kadavro di sua kavalo. 

La laboristestro di la 7Y7, Bovulo Travis, 
saltabis de sua kavalo por plu efikive uzar 
sua karabino. Il esis plu for kam Paltri, de 
cirkume triadek yardi, e Harry Stone pafis 
ye il ma faliis. Dume la atenco di Sonny 
turnesis a Tranchita Nazo Kay, qua livabis 
la kapi di la kamiono-kavali por asaltar 
l’okupanti di la veturo. 

La leda vizajo di Kay, senkorpa fantomo 
en la vorticanta polvero-fumo, esis distanta 
de ne plu kam la longeso di un brakio 
kande la sinistra .45-revolvero di Sonny 

mujis destrukto e morto. La vizajo di Kay 
semblis fluktuar, quale la vizajo di kadavro 
vidita tra aquo, lore desaparis en mem plu 
densa fumo-nubo. Sonny savis ke ol ne 
itere ri-aparos; Tranchita Nazo Kay havas 
kuglo en la cerebro. 

Bovulo Travis pumpis sua .30-30 
karabino per frenezioza desespero, tenis ol 
ye la hancho, ma il sakrifikis precizeso por 
blinda pafo-povo qua til lore facabis nulo 
ecepte frakasar la rot-radii e shokar spliti 
ek la kamiono. Ed ilua sablo-horlojo 
exhaustis sua sablo! E Sonny Tabor e Harry 
Stone nun favoris per lia atenco la 
laboristestro di la 7Y7, e de la kamiono 
venis poniardaganta flamo-lanci. Spricegi 
de polvo e gravio plaudis cirkum Travis. La 
du kavali luktis pro pavoro, e Stone esforcis 
tenar li per un manuo, qua desfaciligis 
apuntar. Ilua paf faliis. 

Lia sequanta salveo atingis la skopo- 
plako. Bovulo Travis squatabis, ma subite 
saltis a sua pedi, o por retretar o por asaltar, 
e kugli de Stone e Tabor frapis il 
staceskanta. Kun stranja klamo, Travis jiris, 
e li vidis polvo-nubi flugar ek ilua vesti. 
Dum instanto il bizare inklinis sur sua 
karabino, quale se ol esas grucho; lore il 
falis, e la lasta fripono esis finigita. 

“Ka tu ... ka tu pafesis, Sonny?” Harry 
klamis, la voco dina ed alta pro eciteso. 

“Tote ne. Ma me opinionas ke McDowel 
pafesis.” 

La polvo e fumo lore disipis, e li audis la 
quietiganta voco di la robusta gardisto. “Ne 
me—me falis kande mea kavalo mortigesis, 
e me havas nur tordita pedo-kolo pro to. 
Ube es Jones?” 

La kavalo di Jones, dementigita pro 
pavoro, portabis il cent yardi de la loko, ma 
l’animalo quieteskis pos ke la pafado cesis, 
e trotante rivenis. Stranje, Jones esis la nura 
homo di la grupo di Tabor qua serioze 
lezesis. Il recevabis mala vunduro en la 
kruro, e li flegis il e pozis il en la dopajo di 
la kamiono. 

“Nun ni irez e renkontrez Lorenzo.” 
Sonny severe gutur-ridis. “Lu probable 
volas traktar ul afero en sua propra banko 
en Monto-fonti. Ni havas ulo facar ibe, 
omnakaze.” 

CHAPITRO IX. 


Lashly inkasas. 


EN LA KOMERCALA BANKO la tempo venis 
por klozar; la lasta klienti irabis, e la multe 
laboranta kasisti kontrolis dop la bronza 
gicheto. An sua skribtablo en la basa ligna 
barilo, la direktisto Trottman nelaute 
konversis kun Bill Lashly, qua retroe 
inklinis su sur sua sidilo, un elegante 
botizita gambo krucumata an l’altra genuo. 
Li amba fumagis sigari. 

“Tam balde kam tu klozos, ni iros al 
kazino e pleos per karti,” Lashly dicis. 

L’okuli di Trottman avide aspektis. 
“Bonege.” Lore sua mieno kelke chanjis. 
“Me ya havis desfortuno. Pro to,” il preske 
susuris, “pro to me tante multe mankas.” 

“Tua fortuno chanjas, Trottman.” Lashly 
gutur-ridis. “E chanjas multe. Ante nun,” il 
nelaute dicis, “tua gros amiko es sekura che 
me, kun lua valizo plena de dinero. Ni 


83 


stacas sur la mondo, tu e me. Mea alibio es 
bona—me esis hike en l'urbeto dum la tota 
dio. E Pushero”—il ridis—“ankore serchas 
Tabor.” 

La flav-pala vizajo di la bank-direktisto 
obskureskis pro rankoro. “Do il celate 
askoltis exter tua fenestro dum ke me esis 
ibe, ka yes? Me deziras ke tu mortigabis lu! 
Ka ne es riskoza, retenante lu kom 
kaptito?” 

Lashly sukusis la cindri de sua sigaro. 
“Tam balde kam la afero oblivieskos, me 
donos lu al autoritatozi—mortinta—por la 
premio,” il konfidencis. “Lu ne es quale 
reputata, ca Tabor. Ne mem tam danjeroza 
kam kuniklo!” 

“Kande tu finos pri Stone?” Trottman 
nelaute questionis. “Vartez—ni diskutos to 
plu tarde; yen la kasisti.” 

L'employati di la banko esis pronta 
ekirar. Li metis sua chapeli, ed un de li esis 
ye la avana pordo, tirante adsube la verda 
storo markizita “Klozita”. Ma semblis esar 
ula desfacileso pri facar lo. La kasisto 
havanta trista vizajo esforcis haltigar tarda 
kliento de enirar. 

“Me regretas, ma la banko es klozita,” 
Lashly e Trottman audis ke il dicis. Lore li 
vidis ke il pulsas la vitrizita pordo—vane— 

dum ke vigoroza yunulo enpulsas sua 
shultri. Semblis esar plura altra homi dop il. 

“La banko es forsan klozita,” lente dicis 
familiara voco, “ma restas sat multa tempo 
por kombato. Nun stacez for mea voyo, 
homo. Se es dopa pordo, vi kleriki uzez ol.” 

“Furto!” kriachis timigita kasisto. 
“Helpo!” 

“No. Ni nur volas konversar kun la 
direktisto—e Lashly,” dicis Sonny Tabor. 

Il enflanis, e dop il venis Harry Stone e 
Lorenzo Greene. 

“Pri ta prestajo, sioro Trottman, ka yes?” 
Harry ironioze questionis. 

Bill Lashly e Trottman rigide restis en lia 
sidili quaze petrigita. La kasisti aceptabis la 
konsilo di Tabor e fugabis addope. 

Lorenzo Greene lore esis multe plu 
impresiva figuro kam dum celir su en la 
cedri kun sua valizo. Ilua masiva vizajo esis 
reda pro rankoro, ed il agitis grosa pugno 
avan la vizajo di Trottman. 

“Me savas omno, Trottman!” il kriis. 
“Danko a ... mm ... a sioro Tabor, me 
deskovris omno. Kaso-manko, ka ne? E tu 
projetis ke me esez spoliata, kidnapata, 
forsan ocidata! Ho, me ... me—” 

“Adlatere, Greene! Atencez!” Sonny 
aboyis, ed ilua manui levis la revolveri per 

la belega precizeso di mashino. “Do tu volas 
inkasar, ka ne, Lashly?” 

La posedanto di la 7Y7 saltante 
staceskabis, renversante la sidilo, ed ilua 
revolveri havanta perla krosi esis ja en ilua 
manui. 

“Yes, damnez tu, me ya inkasos la premio 
por tu, mortiganto!” il klamis. 

Lorenzo Greene faligis sua obeza korpo 
adsube dop la barilo per ajileso suprizanta 
por viro havanta sua grandeso e larjeso. 
Harry Stone nur movis adlatere. Ilua propra 
pafilo restis en la pistoluyo; il lernabis fidar 
a sua ridetanta amiko havanta blua okuli. 

Sonny pafis unfoye. De la blu-nigra 
fusiltubo di sua dextra pafilo dina flamo- 
javelino spricis, sequata da lente vorticanta 
serpento ek blua fumo. La kuglo frolis la 
suprajo di la skribtablo e perforis Bill 
Lashly ye loko tam granda kam dolaro, 
exakte meze sub la sternumo, quan la 
mediki nomizas la solar plexus. 

La pafili di la domenestro vane jiris en 
ilua manui, pose klakis an la pavimento. 

Ne mortinta, ma mortanta, tote 
koncianta, ma omna nervo sensentigita e 
paralizita, Lashly shancelis dum longa e 
nauzeiganta instanto, pose spirale falis a la 
pavimento. 

“E tu ne facos lo!” Sonny kurte klamis 
dum ke la blanka e tremanta Trottman sizis 
mikrega fialo ek tirkesto ed esforcis levar ol 
a sua labii. “Sizis lu, Harry!” 


SUOCIDO PER CIANIDO FALIIGITE, la bank- 
direktisto sinkis adsur sua skribtablo, 
histerioze ploregante. 

“Me konfesos omno,” il jemis. “Me 
projetis ol kun Lashly. Me debis ed irabus al 
karcero omnakaze, Greene, e me pensis—” 

“Nu, tu nun havos multa tempo por 
pensar, Trottman!” bramis Lorenzo Greene. 
“Me atencos ke tu kondamnesos por vivo 
pro to quon tu facis. Me savas ke—” 

Sonny dolce interruptis il. “Semblas ke 
me audis ulo simila de vu, sioro Greene,” il 
dicis. “Pro quo tu ne kondamnas lu nur a, 
nu, dek-e-kin yari?” 

Greene fole aspektis, rimemorante ula 
kunveno en la kontoro di la guvernisto. Il 
balbutis e trovis nula vorti, ma tandem 
sucesis barbuliar ulo por exkuzar su. 

“Me ... me misjudikis tu, Tabor. Me 
supozas ke me ne es l'unesma homo facar 
lo. Se me povas facar irgo por tu—” 

“Tu povas facar lo por mea amiko Harry 
Stone,” la proskriptito bruske dicis. “Lu 
havas domeno e lu bezonas kinamil dolari 

por provizar ol per bovi. Ka vu prestos a lu 
la dinero?” 

“Joyoze,” dicis Lorenzo Greene. E lu 
pluse dicis to quo astonesus la financala 
medio di Phoenix. “Me prestos to quon lu 
bezonas—sen interesto.” 

Sonny duktis l’agreable astonata Harry 
ek la banko ed aden la strado, nam il audis 
bruiso plura stradi de il e konjektis to quo 
ol esas. Fardo vartis ye la kavalo-posto e la 
voyajo-tempo venas sen ajorno! Polvo- 
nubo kreata da multa hufi rapide 
proximeskas. 

“Ushero Fuller e sua grupo rivenas al 
urbeto.” Tabor ridetis. “To signifikas ke mea 
adio mustas esar rapide facita. Adio, Harry, 
e me deziras fortuno a tu!” Il rapide presis 
la manuo e saltis adsur la makulizita 
kavalo. 

“Hasta la vista!” Harry Stone rauke dicis, 
ed esforcis celar la humideso en sua okuli 
per aklamar ed agitar sua Stetson-chapelo 
dum ka la kavaleto di la proskriptito 
kuregis de la posto. 

Ed alonge la chefa strado di Monto-fonti, 
avan la persequanta bando e sempre plu 
devancante per omna salto, hastis Sonny 
Tabor e Fardo. Li esis itere fugeri, chasata 
quale sovaja bestii. 

Ma li havas omna Arizona en qua celar 
su, e vivo ipsa, harda e pura, por qua luktar 
til la fino. 


FINO. 

